text:
Intambwe 7 zo kunesha ikigeragezo cyangwa ikibazo kikuri imbere (Igice cya kabiri)
Mu nyigisho ibanza twavuze ku ntambwe ebyiri arizo : Gusobanukirwa neza inkomoko y’ikibazo no gutera umugongo abaguca intege. Reka dukomeze tuvuge no ku ntambwe zindi zikurikiraho.
3. KWIBUKA IBYO IMANA YAGUKOREYE CYANGWA YAKOZE MU BUZIMA BW’ABANDI.
“Umugaragu wawe naragiraga intama za data, iyo zaterwaga n’intare cyangwa idubu zigakura umwana w’intama mu mukumbi, narahubukaga nkayikubita nkayiyambura mu kanwa kayo, yamvumbukana nkayicakira akananwa, nkayivutagura nkayica. Nuko ubwo umugaragu wawe yishe intare n’idubu, uwo Mufilisitiya utakebwe azapfa nk’imwe muri zo, kuko yasuzuguye ingabo z’Imana Ihoraho. Dawidi arongera aravuga ati, “Uwiteka wandokoye mu nzara z’intare n’idubu, azankiza no mu maboko y’uwo Mufilisitiya.” (1Sam.17:34-37)
Sawuli yatunguwe no kubwirwa ko habonetse umuntu wiyemeje kujya kurwanya Goliyati, birasa naho yari afite amatsiko yo kumenya uwo ari we. Na none kandi yongeye gutangazwa nuko umwana w’umusore ariwe wari wiyemeje gukura Isirayeli ho igisuguriro; mu gihe abagaragara nk’intwari bari batinye. Akimara kumenya ko ari Dawidi yacitse intege, maze agerageza uburyo bwose bwo kumubuza, kuko byasaga n’igikorwa cy’ubwiyahuzi. Amwereka ko nta mbaraga ndetse n’inararibonye afite byatuma abasha guhangana n’Umufilisitiya wari inzobere mu by’intambara.
Nyamara Dawidi amuha ubuhamya bw’ibyo Imana yamubashishaga aragiye intama, ku buryo Sawuli yasubijwemo imbaraga atangira kubona ibintu mu bundi buryo. Nk’uko abatwara ibinya- biziga mu muhanda bagomba kwifashisha indorerwamo zibafasha kureba inyuma (retroviseur) kugira ngo babashe gutekana , niko natwe igihe duhuye n’ikibazo tutakagombye guheranwa n’ubwoba ngo ducanganyukirwe twibaza gusa uko biri bugende. Gusubiza amaso inyuma tukibuka aho Imana yadukuye, uburyo yagiye idutabara, bya bihe twumvaga tugiye gukorwa n’isoni cyangwa dusa n’abagiye kumirwa n’ibibazo, nyamara Imana igaca inzira, bituma umuntu asubizwamo imbaraga n’akanyabugabo akabasha gukomeza urugendo.
Rimwe mu makosa Abisirayeli bakoze bari mu butayu ubwo bavaga muri Egiputa berekeza I Kanani, ni ukutibuka ibitangaza Imana yari yarakoze: “Ntibibukaga ukuboko kwayo cyangwa umunsi yabacunguriyemo, ikabakiza abanzi.” (Zab.78:42) Kandi iyi ni imwe mu ntambwe mbi zatumye benshi bashirira mu butayu aho gusohorezwa amasezerano.
Dushobora gusanga iruhande rwacu abagabo, abagore, abasore n’inkumi Imana yakoreye ibikomeye. Ubuhamya bw’abandi bantu, cyane cyane abo tuzi ni kimwe mu bintu byadusubizamo imbaraga mu gihe dusa n’abasumbirijwe n’ibigeragegezo, kuko iyatabaye ba Kanaka naba Nyirakanaka natwe ibasha kuturengera.
4. KUBA WOWE MU KIBAZO (KUNYURWA NI UKO URI)
“Dawidi aherako yambara inkota ku myambaro ye, agerageza kugenda kuko yari atarigeramo. Dawidi abwira Sawuli ati, ‘Simbasha kujyana ibi kuko ntabimenyereye. Nuko Dawidi arabyiyambura.” (1 Sam.17:39)
Ndasa nubona Sawuli ari kwibwira ati, “Igisubizo kuri Isirayeli kirabonetse, umuntu wica intare n’idubu ari wenyine ntasanzwe, ntakabuza ko aribwice Goliyati.” Maze yikura imyambaro ye y’ibyuma n’intwaro abiha Dawidi ngo ajye kurwana na Goliyati. Gusa yirengagije ko ikirwana atari imyambaro kuko nawe yari yatinye kandi ayambaye. Dawidi agerageje gutambuka biramunanira kuko atari bwo buryo yari amenyereye gukoresha, ubwo yabaga arwana n’inyamaswa z’inkazi.
Akenshi usanga ibintu byarushijeho gukomera, kuko abantu batiyakira ngo banyurwe n’uko bari. Bamwe bagahitamo inzira yo kwirarira no kwiyemera, gusa dukwiriye kuzirikana ko ‘Ingendo y’undi ivuna’. Bityo ntidukwiriye kwisumbukuruza dushaka kwishima aho tudashyikira mu kugeregeza kuba nka ba kanaka.
Ibi bikunze kugaragara cyane kuri bamwe bashaka kwerekana ko bava mu miryango ikize nyamara bava muyoroheje, biratangaje kubona umuntu yihakana se, nyina cyangwa abavandimwe kuko ari abakene! Abandi nabo bashaka kwereka abo barambagiza ko ari abantu bakomeye, ugasanga nk’igihe bateguye guhura umusore agiye gutira inzu ya mugenzi we kandi akabeshya ko ari ye,ibi ni bimwe mu bijya bituma ingo zitaramba. Abandi bashaka kubaho mu buzima bw’iraha bwo ku rwego rwo hejuru bufite itandukaniro cyane n’umubare w’amafaranga binjiza , amaherezo bikabakururira mu gihombo ndetse imitungo yabo ikaba yafatirwa, biturutse ku kubura ubwishyu, hakaba n’igihe ibyabo bikomereza muri za gereza. Dawidi we yahisemo uburyo bworoheje yitwarira amabuye atoraguye mu kagezi aho kugenda agaragara nka nyakubahwa mu ikoti ry’ibyuma nyamara atabasha gutambuka.
Ijambo ry’Imana ridusaba kwicisha bugufi muri aya magambo, “ntimukararikire ibikomeye ahubwo mwemere kubana n’ibyoroheje. Ntimukiyite abanyabwenge.” (Rom.12:16)
Abantu baramutse bakurikije inama Pawulo yatanze byabafasha kugabanya ubukana bw’ibibazo bimwe akenshi bukunze gukongezwa no kutanyurwa: “Icyakora koko kubaha Imana iyo gufatanije no kugira umutima unyuzwe kuvamo inyungu nyinshi” (1 Tim. 6:6)
5. KWIRINGIRA IMANA
“Wanteranye inkota n’icumu n’agacumu, ariko jyewe nguteye mu izina ry’Uwiteka Nyiringabo” (1 Sam. 17:45)
Goliyati yari yiteguye kurwana n’umugabo ufite ibizigira n’intwaro z’akataraboneka! Gusa atungurwa nuko haje agasore gato, ku buryo yagasuzuguye cyane. Mu bigaragara koko Dawidi ntiyari uwo guhangana na Goliyati, harimo itandukaniro cyane. Nyamara hari ibanga uyu musore yari afite, yari yarize kwiringira Imana aho kwiyiringira we ubwe, bityo akareka Imana ubwayo ikamurwanirira.
Intumwa Pawulo yari yarasobanukiwe neza ko buri gihe iyo Imana iri kumwe natwe, tuba dufite intsinzi: “Ubwo Imana iri mu ruhande rwacu umubisha wacu ni nde?” (Rom.8:31) John Mason mu gitabo cye ‘ The Impossible is Possible’: Ibidashoboka Birashoboka, yagize ati, “Wowe iyo uri kumwe na Yesu muhita muhinduka Nyamwinshi ( majority)” Iyo Imana iri mu ruhande rwacu biruta cyane gushyigikirwa n’abantu benshi kabone nubwo baba ari abanyacyubahiro kandi batinyitse .
Mose nawe yari yarasobanukiwe iri banga, maze mu gihe Abisirayeli bari bagoswe n’ibibazo (ingabo za Farawo inyuma, inyanja itukura imbere, imisozi hakuno no hakurya), ababwira ijambo ry’ihumure agira ati, “Uwiteka ari bubarwanire, namwe mwicecekere.” (Kuva 14:14) Kutiringira Imana bidusunikira mu kwirwanirira, cyane cyane igihe duhuye n’ibigeragezo, bityo bikarangira tuneshejwe aho gutabarukana intsinzi. Kwiringira Imana by’ukuri ni ukuyinjiza mu rugamba , kandi Imana Yehova ni Imana itaneshwa :“Mwitinya kandi mwe gukurwa umutima n’izo ngabo nyinshi, kuko urugamba atari urwanyu ahubwo ni urw’Imana.” (2 Ngoma 20:15)
Mu kurushaho gushishikariza abakristo b’I kolosayi kutiyiringira haba mu mvugo cyangwa mu bikorwa, Pawulo yatanze inama agira ati, “Kandi icyo muzavuga cyose n’ibyo muzakora, mujye mubikora byose mu izina ry’Umwami Yesu, mushima Imana Data wa twese kubw’uwo.”
Ubutaha tuzarangiza tuvuga ku zindi ntambwe ebyiri zisigaye. Imana ibahe umugisha!
Ange Victor UWIMANA
(+250)788552883/ (+250)725151463
Uwimana.ange@gmail.com


c: text/html

text:
Pasiteri John Piper avuga ko gusenga ubudasiba bidakwiye gufatwa nk’ibintu byoroshye ahubwo abantu bakabanza kumenya icyo bisobanuye mu by’ukuri. Mu nyandiko aherutse gushyira ku rubuga Desiring God Piper asobanura gusenga ubudasiba icyo Bivuze. Yifashishije umurongo wa Bibiliya uboneka mu 1 Abatesalonike 5:5 – 18, muri iki gice abakristo basabwa ” kutitura inabi abayibagiriye “ahubwo “ bakishima iteka” no “Gusenga ubudasiba,” ... Read More »
GOSPEL NEWS
Kuki abakristo basabwa gusenga mu izina rya Yesu ?
“ Uwo munsi muzasaba mw’izina ryanjye, kandi simbabwira ko nzabasabira kuri data. kuko data nawe abakunda ubwe kuko mwankunze mukizera yuko navuye ku Mana.” ( Yohana 16:26 ). Umwami Yesu yegereje gupfira ibyaha by’abari mw’isi ngo abaheshe agakiza kadashira, yabwiye abigishwa be uburyo bushya abamwizera bazajya basengamo Imana, ko ari ugusenga mu izina rya Yesu , bigatuma babona ibisubizo by’amasengsesho ... Read More »
Kwishima iteka Bibiliya idusaba bimariye iki umukristo ?
Mu byanditswe byera , heshi Imana ihamagarira abana bayo kwishima iteka hatitaweho ibyo baba barimo kunyuramo , kuko ibizi ko bishoboka kwishima hatagendewe ko hari impamvu ifatika yako kanya bagenderaho. “ Mwishime mufite ibyiringiro mwihanganira amakuba, mukomeze gusenga mushikamye.” (Abaroma 12:12). Aha mu murongo twafunguje intumwa Pawulo abwirijwe n’Umwuka wera yahuguriye abera b’i Roma ko bagombaga kwishima bafite ibyiringiro bihanganira ... Read More »
SOBANUKIRWA : Bibiliya ivuga iki ku bijyanye n’ijuru ? Ese ribaho koko ?
Ariko Sitefano yuzuye umwuka wera arararama,atumbira mu ijuru abona ubwiza bw’Imana na Yesu ahagaze i buryo bw’Imana. Ibi tubisoma mu gitabo cy’Ibyakozwe n’intumwa 7:55 . Bamwe mu bahanuzi n’abigishwa beretswe mu ijuru cyangwa bajyanwayo harimo Sitefano, umukirisitu wo mu kinyejana cya mbere yatewe amabuye kugeza apfuye azira kwizera kwe. Gusa mbere yo gupfa kwe yasabye umwami Yesu kutabaraho icyaha ku bamuteraga ... Read More »
Menya icyo kugira umwete wo gusoma ibyanditswe byera bizana mu buzima bwawe.
“ Kugeza aho nzazira! ujye ugira umwete wo gusoma no guhugura no kwigisha.” (1 Timoteyo 4:13). Hari uburyo Imana yagennye ko abantu bayo bazabaho ubuzima butunganye buhuje n’uko yo yabigennye. Gusa ubwo buryo nt’ahandi wabumenyera keretse mu byanditswe byera! Niyo mpamvu nk’umwana w’Imana ugomba kwihinga mo umuco wo gusoma ibyanditswe byera cyane kugira ngo gutunganirwa kwawe kugaragarire bose. Ntagitangaje kuba ... Read More »
Ibintu 5 Bishop Dr. Fidèle Masengo yize ku mubano we na Yesu .
Mu nyigisho ze , kuri uyu wa mbere tariki 12 Nzeli 2016 umushumba mukuru w’Itorero Foursquare Gospel Church mu Rwanda Bishop Dr. Fidèle Masengo yagaragaje ibintu bitanu yize ku mubano we na Yesu ndetse anasaba abantu bose kugenzura niba bakiri kumwe na Yesu . Ingigisho yahaye umutwe ugira uti ‘ Reba neza ko Yesu mukiri kumwe ‘ Bishop Dr. Fidèle Masengo yifashishije icyanditse ... Read More »
Umukirisitu nyawe akwiye gushimishwa no guhura n’akarengane kubw’agakiza ke; dore impamvu 5 z’ingenzi.
Byaravuzwe kuva mu myaka yo hambere ko itorero ry’Imana rizagira ingorane mu minsi ya nyuma, izo ngorane zikazaba zirimo ko hari uburenganzira bazabura ndetse bamwe bakicwa urubozo. Ibi byanditse mu isezerano rishya (Ibyak 8:1). Mu gihe cy’intumwa nabwo habaye kurenganywa cyane, abemeraga Yesu bicwa urubozo ndetse na Yesu ubwe yapfuye abambwe ku giti nyamara ntawe yari yaragiriye nabi. Abakirisitu bikoreye ... Read More »
Ntitukikureho kuba inyangamugayo . Dore ibintu bigaragaza abantu bakorera Imana batari inyangamugayo.
Ntibikabeho yuko nabemerera ngo muvuze ibidatunganye, kugeza ubwo nzapfa sinzikuraho kuba inyangamugayo. ( Yobu 27:5 ) Ese kwitwa umukirisito birahagize kuduhindura kuba inyangamugayo? Ushobora kuba umunyamasengesho nyamara utari inyangamugayo, ushobora kuba umuyobozi ariko ntube inyangamugayo…. Arinabyo bituma izina ry’Imana ritukwa kuko hari ibyo abadakijijwe babona dukora bigatuma batifuza kutwegera,bityo bigatuma izina ry’Imana ritukwa. Yobu ubwo yari amaze guhura n’ibibazo bitandukanye ... Read More »
Bishop Fidèle Masengo avuga iki ku bakristu bajya gusengera mu misozi ?
Polisi y’u Rwanda imaze igihe gito iburiye abanyamasengesho bajya gusengera mu buvumo , mu mazi no ku misozi ivuga ko bimaze guteza umutekano mucye kandi hari bamwe mu banyarwanda bahaburira ubuzima . Abanyamadini bo bavuga ko abantu bashakira Imana aho bashaka , bakemeza ko iba hose kandi na Yesu Kristu ubwe yasengeye ahiherereye yitaruye intumwa ze kugirango abashe kuganira n’Imana ... Read More »
Bishop Dr. Fidèle Masengo yahwituye abakora amasengesho yo kwiyiriza ubusa bagaca igikuba.
Mu matorero menshi no mu matsinda y’abanyamasengesho haba ibihe bidasanzwe byo gusenga , rimwe na rimwe hakabaho abasenga biyiriza ubusa bitewe nuko ibyo basengera bikomeye kandi Imana yabasabye gukora amasengesho y’igihe runaka kugirango ibyo basengera biveho. Nubwo bimeze gutyo ariko , abakora amasengesho abasaba kwiyiriza ubusa bakunze kunengwa ko bayakora bamaze kubibwira buri wese , bitewe nuko batazi neza icyo ... Read More »

robotstxt: allowed

filter: keep


text:
Yabitangaje ubwo yaturaga igitambo cya Misa muri Katedarali ya Butare, kuri Noheli tariki ya 25 Ukuboza 2016.
Musenyeri Rukamba yavuze abakuramo inda baba bavukije uburenganzira bwo kubaho abo bana bari batwite kuko nubwo baba bataravuka, baba ari abantu.
Agira ati “Mu bihugu byinshi hari amategeko avuga ko kuvanamo inda ntacyo bitwaye, bakabishyira no mu gihe bavuga ko inda itaramara amezi atatu kuyikuramo ntacyo bitwaye. Twebwe twemera yuko ubuzima butangira igihe cy’isamwa.”
Akomeza avuga ko abakobwa babyariye iwabo bajya gushaka abagabo, bagasigira abana ababyeyi babo, ngo bari bakwiye kuzirikana ko baba babavukije uburenganzira bwo kurerwa n’ababyeyi kuko ngo abo babasigiye hari ubwo batabitaho uko bikwiye.
Musenyeri Rukamba yanibukije ababyeyi ko kugaburira umwana no kumwambika bidahagije, kuko aba akeneye no kwitabwaho, akarerwa.
Bamwe mu bakirisitu bari bitabiriye icyo gitambo cya Misa na bo bahamya ko nta mubyeyi ukwiye kureresha umwana kandi akiriho; nkuko Ancilla Ayinkamiye abivuga.
Agira ati “Ugomba kwizirika ku mwana wawe. N’ugushaka ukabanza kumukundisha umwana wawe kuko ukwangiye umwana ari amagara yawe nawe ntaba azagukunda. Atagukunda, ukaba intwari ukamureka.”
Mugenzi we witwa Eugène Byiringiro agira ati “Uretse n’uwo mukobwa wataye umwana, na wa mugabo aba asanze niba batabanje guha agaciro uwo mwana kandi bavuga ko bahujwe n’urukundo ruzavamo n’undi mwana, sinibaza ko wa mwana we bazamuha agaciro kandi n’uwa mbere baramutaye.”
Aba bakirisitu bavuga ko abantu bari bakwiye kugendera ku ijambo ryo muri Bibiliya, ahavuga ko Yezu yakuraga mu gihagararo no mu bwenge kandi akumvira se.
Bityo bagafasha abana babo gukura ku mubiri no mu bwenge, ariko bakanabatoza imico myiza ituma bazavamo abantu bubaha Imana n’abantu.


text:
Abaroma 13
Ibyo kugandukira abategeka
1.Umuntu wese agandukire abatware bamutwara, kuko ari nta butware butava ku Mana, nabatware bariho bashyizweho nImana. 2.Ni cyo gituma ugandira umutware aba yanze itegeko ryImana, kandi abaryanga bazatsindwa nurubanza. 3.Abatware si abo gutinywa nabakora ibyiza, keretse abakora nabi. Mbese ushaka kudatinya umutware? Kora neza na we azagushima, 4.kuko ari umukozi wImana uguhesha ibyiza. Ariko nukora nabi utinye, kuko adatwarira inkota ubusa. Ni umukozi wImana, uhoresha umujinya ukora nabi. 5.Ni cyo gituma ukwiriye kuganduka utabiterwa no gutinya umujinya gusa, ahubwo ubyemejwe numutima uhana. 6.Ni cyo gituma musora, kuko abatware ari abagaragu bImana bitangiye gukora uwo murimo. 7.Mwishyure bose ibibakwiriye: abasoresha mubasorere, abahinisha mubahinire, abo gutinywa mubatinye nabo kubahwa mububahe.
Ibyo gukundana
8.Ntimukagire umwenda wose keretse gukundana, kuko ukunda undi aba ashohoje amategeko, 9.kuko ibi ngo Ntugasambane, ntukice, ntukibe, ntukifuze nayandi mategeko yose, bihurira muri iri jambo ngo Ukunde mugenzi wawe nkuko wikunda. 10.Ufite urukundo ntagirira mugenzi we nabi, ni cyo gituma urukundo ari rwo rusohoza amategeko.
Kuba maso
11.Nuko mujye mugenza mutyo, kuko muzi yuko igihe cyo gukanguka gisohoye rwose. Dore agakiza kacu karatwegereye kuruta igihe twizereye. 12.Ijoro rirakuze burenda gucya. Nuko twiyambure imirimo yumwijima, twambare intwaro zumucyo. 13.Tugendane ingeso nziza nkabagenda mu mucyo, tutagira ibiganiro bibi, tudasinda, tudasambana, tudakora ibyisoni nke, tudatongana kandi tutagira ishyari. 14.Ahubwo mwambare Umwami Yesu Kristo, kandi ntimuhe urwaho imibiri yanyu ngo ibone uko ikora ibyo yifuza.
Uri gusoma Abaroma igice cya:


text:
Murinde imitima yanyu!
"Dukubita hasi impaka n’ikintu cyose kishyiriye hejuru kurwanya kumenya Imana, dufata mpiri ibitekerezwa mu mitima byose ngo tubigomorere Kristo’’. (2 ABAKORINTO 10:5 )\
Ubwonko bwanyu ni impano y’umwihariko ituruka ku Mana. Ibasha kuba yabika miliyali ibihumbi ijana by’ibitekerezo! Ni igikoresho Imana iba ishaka gukoresha mu murimo yabahamagariye kugira ngo isohoze imigambi yayo.
Akenshi tunaniza imitima yacu dutekereza ibintu byinshi. Niyo mpamvu mugomba kubera maso cyane ibyo mwinjiza mu mitima yanyu. Nkuko bimeze kuri za mudasobwa, ni nako bimeze ku bantu: Ibyinjiramo ni nabyo bisohoka.
Bibiliya itubwira ibibi bitanu tugomba kwirinda:
1. Tugomba kurinda imitima yacu inyigisho zipfuye. Ijambo ry’Imana riraduhugura ‘’Gushishikarira kurwanira ibyo kwizera abera bahawe rimwe’’(YUDA 1:3). Nukuvuga ubutumwa bwiza twahawe, hashize imyaka ibihumbi bibiri. Ni gute murinda ubugingo bwanyu inyigisho zipfuye? Ni mu kumenya ukuri. Umuntu uzi ukuri amenya byihuse kurondora ikinyoma. Ntabwo ababitsi b’amafaranga bareba inoti mpimbano, bakaziga kugira ngo bashobore kumenya inoti nyazo. Ahubwo bita ku kumenya inoti nyazo, kuburyo inoti mpimbano ibanyuze mu ntoke bahita bayimenya.
2. Tugomba kurinda imitima yacu ibiyigerageza. Muri Zaburi 101:3 ’’ Sinzagira ikintu kidakwiriye nshira imbere yanjye.’’ Dore ijambo ryiza ryo gushyira kuri televisiyo zacu! Ni ryari mwaba muheruka guhindura ibyo mwarebaga ku nyakiramashusho yanyu, bitewe nuko ibyo yaberekaga atari byiza? Iyo mbonye hari ikigeragezo kije, mpita nsenga ntya nti: Mwami, mu bitekerezo byanjye nambaye inkofero y’agakiza, iyo tubona mu ba Efeso 6.17. Inkofero imaze iki? Irinda umutima wanjye. Ndongera ngasenga nti: ‘’Mwami, ubugingo bwanjye butwikirwe n’amaraso yawe’’. Uburinde ibigerageza.
3. Tugomba kurinda imitima yacu ubuzobere bw’umwuka bupfuye. Mu ba Galatiya 1.6-8 haratubwira ko nubwo umumarayika yazana ubutumwa buhabanye n’ijambo ry’Imana, tutagomba kubwakira.
4.Tugomba kurinda umwuka wacu ubwibone. Ubwibone ni icyaha Imana icyiraho iteka kurushya ibindi. Aroni yuzuye ubwibone Imana iramuhana. Uziya nawe yagize ubwibone, Imana iramuhana. Ubwibone ni icyaha cyatumye Satani yirukanwa mw’ijuru. Abantu bazababwira amagambo aryohera amatwi. Muzamenye gukomeza guca bugufi, mutsinde ubwibone.
5.Tugomba kwirinda kunananiza cyane umwuka wacu. Hari igihe tunananiza umwuka wacu tuwushira muri byinshi. Ibi bishobora kubuza umuntu gutekereza neza. Niyo mpamvu tuba dukeneye umusi w’akaruhuko, rimwe mu cyumweru.
Isengesho ry’uyu musi
Mwami Yesu, ngushimiye ijambo ryawe kuko rimurikira inzira zanjye. Mfasha kurishyira mu bikorwa kugira ngo ndinde umutima wanjye ikibi cyose, cyambuza gukora ubushake bwawe bwuzuye. Amen.


text:
Ubwo umuhanzi Jules Sentore yataramiraga abakunzi be,iki gitaramo cyagaragayemo udushya twinshi aho umukobwa yarenzwe n’amarangamutima asanga Jules ku rubyiniro bakomeza kugirana ibihe byiza bamwe ndetse bemeza badashidikanya ko ibi byishimo byaba byakomereje mu rugo.
Nyuma yo kumusanga ku rubyiniro yamuhitiyemo ibyicaro bikwiye ndetse bamwe bemeza ko ibyishimo byakomereje mu rugo
Jules Sentore yongeye kugaragara nyuma y’uko umwaka urangiye atigaragaza nk’ubusanzwe,gusa muri iki gitaramo yagamirije ko yarahugiye mu mishinga yo kubasusurutsa.


text:
Baca.umugani.ngo.uruvuze.umugore.ruvuga.umuhoro.muzaba.mureba.aba.bagore.ntaco. turabona.nicyikwereka.ko.mungo.byacitse.abagore.baratubyaye.ariko.kUbera.ubuyo.reta.yabateje.igitsIna. Gabo.mungo.ntawukivuga.aragucira.mumaso.waba.utihanganye.wakwibeShya.ngo.uramukanze.pols.iHita.iguha.isome. Joe. Umusare. Yarandumye.ngiye.kuri.pols.banyohereza.kacyiru.kubitaro.byapols.bemeZako.naho Hotewe.nasiragiye.keshi.kuri.brigade.ya.nyamirambo.ndambiwe.mbivamo.hano.mUrbanda.wagora ngo. Ababere. Nibo.baremye.isi.ahantu.hose.nurujya.nuruza.rwabo.ubwo.baduhaze.kuduhondagura.none.badvise. Muri.bagenzi.babo.ubutaha.nibaboss.babashyiraho
Baca.umugani.ngo.uruvuze.umugore.ruvuga.umuhoro.muzaba.mureba.aba.bagore.ntaco. turabona.nicyikwereka.ko.mungo.byacitse.abagore.baratubyaye.ariko.kUbera.ubuyo.reta.yabateje.igitsIna. Gabo.mungo.ntawukivuga.aragucira.mumaso.waba.utihanganye.wakwibeShya.ngo.uramukanze.pols.iHita.iguha.isome. Joe. Umusare. Yarandumye.ngiye.kuri.pols.banyohereza.kacyiru.kubitaro.byapols.bemeZako.naho Hotewe.nasiragiye.keshi.kuri.brigade.ya.nyamirambo.ndambiwe.mbivamo.hano.mUrbanda.wagora ngo. Ababere. Nibo.baremye.isi.ahantu.hose.nurujya.nuruza.rwabo.ubwo.baduhaze.kuduhondagura.none.badvise. Muri.bagenzi.babo.ubutaha.nibaboss.babashyiraho
Gusa ikimaze kugaragara ni uku ba nataire benshi badakora akazi kabo neza
burigihe usanga bibereye muri gahunda zabo, nta gahunda bagira, urumva nkuwo arakererwa yanahagera akigira mu byayi ubwo se akazi agakora ryari ? abo ni babandi usanga bafite ubashyigikiye. Bahanwe hakurikijwe almategeko Amategeko kuko kurwana siwo muti,
Gusa ikimaze kugaragara ni uku ba nataire benshi badakora akazi kabo neza
burigihe usanga bibereye muri gahunda zabo, nta gahunda bagira, urumva nkuwo arakererwa yanahagera akigira mu byayi ubwo se akazi agakora ryari ? abo ni babandi usanga bafite ubashyigikiye. Bahanwe hakurikijwe almategeko Amategeko kuko kurwana siwo muti,
kuki c twabuze abagore biyaminiya muri box knd numva kamonyi buzuye?
Ntasoni ugira? ngo ntagitangaza cyabaye ubwo ariko uzi Titre yo kwitwa umukozi w’akarere? Umukuru w’umudugudu narwane urebe uburyo bisakuza, Kdi tukanamutambikana kubera urugero rubi yahaye abaturage bake ayobora. Ntagikozwe kuri aba bayobozi wareba umusaruro bitanga mugihe gito cyane. Thx
Birababaje, Hari Ababuze Akazi kandi bashobora gukora neza bakagezemo naho bariya bahaze Ibyayi, Ariko badusebeje mubo tuyobora, Ariko itegeko rirasobanutse nirikurikizwe.
Birababaje, Hari Ababuze Akazi kandi bashobora gukora neza bakagezemo naho bariya bahaze Ibyayi, Ariko badusebeje mubo tuyobora, Ariko itegeko rirasobanutse nirikurikizwe.
Uyu mugore wakubise mugenzi we afite abamushyigikiye benshi bariho bigaragaza kuri uru rubuga
Biteye agahinda!
Bazamujyane mu kabari cyangwa mu isoko ajye kurwanirayo.
Nyamara bene aya mahano abategura ayandi.
Birababaje,nubwo umuntu yakosa mu kazi haba hari umukoresha ubashinzwe ntabwo barwana.
Birababaje,nubwo umuntu yakosa mu kazi haba hari umukoresha ubashinzwe ntabwo barwana.
Barabura gukubitwa ababujije abana amasomo ahubwo hakarwana abavuganye ubusutwa. Hakubitwe akanyafu abari muri Education bivugwa ko baba barya ruswa kandi hagenzurwe byose kuko nta kintu barimo gukora uretse techniques zo kubeshya abayobozi. nimwisomere namwe izuba rirashe murebe ibya KAYIJUKA Diogene.
Namwe munyumvire rwose aba bantu banteye isoni cyane kurwana ari abakozi byongeye ku kazi please mubasubize mu itorero kuko nziko deja banyuzeyo but bibagiwe indangagaciro na kirazira.Josee adufashirize aba bantu
Ntibisanzwe kbs
kubona abakozi b’akarere barwana sibyiza kuko nibo bagomba gutanga urugero rwiza mubaturage bayobora ntibizongere kubaho rwose.
Umuntu bita Kabanda aransekeje pe!Ngo itangazamakuru ryabuze icyo ryandika!Tekereza kumva abagore barwanye,bakarwanira mu kazi mu nzu y’akarere,bakarwana banywa icyayi,ntibakubitane inshyi bagaterana ibikoresho byaguzwe frws,noneho hakavamo no gukomeretsanya warangiza ngo ni ibisanzwe!!Intore urazizi?Izi ni intiraguramayugi ahubwo babasubize mu itorero.Uretse ko wasanga ufitanye isano n’abarwanye,rwose ku ruhande uriho ibyo uvuga ni ukuri babasebeje!Muri Kamonyi niba nta mutation zikozwe mu bakozi hazarwana n’abandi,abenshi ntibazapfa akazi bazapfa abagore b’abandi,n’abakozi b’abagore bateranya bagenzi babo biteje ko baryamana na ba BOSS babo!Si ugusebanya,ibi ntawe utabizi!
Nzjye Bihira kuri Gitifu mugambira Étienne kko ni intangarugero aho yakoze hose.abanyagishubi turamusuhuza kdi turamwemera
Aho biba nihenshi nuko bidakunze gutangazwa! gusa ibi bigaragaza umusaruro batanga, nta munota numwe uhemberwa wagombye gupfa ubusa, abashinzwe abakozi nibyiza gukurikirana uko abakozi bakora na displine mukazi nuko ahanini usanga nubashinzwe nawe aruko .ingero nziza mubijyanye nakazi ziri mubihugu biteye imbere twabigiraho bimwe mubyiza baturusha.
Ariko Njye Ndabona Bari Bahaze Ibyayi Uyu Ni Umurengwe Aho Kugirango Bateze Akarere Imbere Ahubwo Bararwana,hakenewe Za Mutation Cyane Muri Bagitifu Bigize Utumana Kubera Kumara Igihe Ahantu Badasimburwa.
Babajyane I Wawa. kwiga indangagaciro na kirazira.
oya reka bajye babitangaza abantu babakozi bakorera akarere bakarwana birakabije nabana kwishuri nibakirwana ahubwo babajyane mwitorero.
oya reka bajye babitangaza abantu babakozi bakorera akarere bakarwana birakabije nabana kwishuri nibakirwana ahubwo babajyane mwitorero.
Birababaje kandi biranagayitse kumva ngo abayobozi barwanye kandi barwanira mukazi ! Gusa ibi bituruka ku kuba umuntu agera kumwanya w’akazi akagira ngo ni umurage ahawe bityo akibagirwa aho ava naho yifuza kugera ntiyibuke ko hari benshi bifuza no guhazwa nutuvungukira asigaje kumeza ye bityo umurengwe ukabatera kubura ubwenge hanyuma Imana ikabareka ! Ariko rero nanone hari abivanga mukazi katabareba !ubundise umukozi ushinzwe stock muri KAMONYI ninawe ushinzwe abakozi ? Kugira inama umukozi mukorana nibyiza ariko ntibivuga kumucunga no kumucyurira ibyo akoramukazi buri wese akwiye kumenya inshinganoze ibindi bikaza nyuma y’akazi ,Rwose abanyamurengwe nkabo bajye bahanwa kuko ntandanga Gaciro zo kwiyubaha baba bagaragaje bajye berekwa INGORORAMUCO bakubitwe agashyi begukomeza gusebesha imiyoborere myiza mu RWAGASABO.
Birababaje kandi biranagayitse kumva ngo abayobozi barwanye kandi barwanira mukazi ! Gusa ibi bituruka ku kuba umuntu agera kumwanya w’akazi akagira ngo ni umurage ahawe bityo akibagirwa aho ava naho yifuza kugera ntiyibuke ko hari benshi bifuza no guhazwa nutuvungukira asigaje kumeza ye bityo umurengwe ukabatera kubura ubwenge hanyuma Imana ikabareka ! Ariko rero nanone hari abivanga mukazi katabareba !ubundise umukozi ushinzwe stock muri KAMONYI ninawe ushinzwe abakozi ? Kugira inama umukozi mukorana nibyiza ariko ntibivuga kumucunga no kumucyurira ibyo akoramukazi buri wese akwiye kumenya inshinganoze ibindi bikaza nyuma y’akazi ,Rwose abanyamurengwe nkabo bajye bahanwa kuko ntandanga Gaciro zo kwiyubaha baba bagaragaje bajye berekwa INGORORAMUCO bakubitwe agashyi begukomeza gusebesha imiyoborere myiza mu RWAGASABO.
Bakwiriye guhanwa kuko aya namakosa akomeye cyane. Baranasebya igihugu
Nta kidasanzwe mbona muri iyi nkuru.
Ariko se,jye hari ikintu nibaza. Ikibazo ni ukurwana? Ikibazo ni ukuba ari abakozi bakarere? Ese si abantu? Muyobewe ko ahari uruntu harangwa uruntu runtu?
Jye mbona nta gitangaza kirimo Hano. Gusa wenda ntibashoboye kwihangana ngo bihishire,ariko nta gikuba cyacitse. Itangaza makuru naryo rieasa n’ iryabuze amakuru yo gutangaza. Abantu barwanye ni ngombwa ko bandikwa mu itangaza makuru? Oya si ngombwa. Ahubwo mbona umuntu watangaje iyi nkuru yabikoze mu rwego rwo kwandagaza akarere ka Kamonyi. Please, tujye tugerageza gushyira mu gaciro, dushakishe inkuru abasomyi bakeneye. Gusa, no kumenya inkuru umusomyi akeneye ni ubuhanga. Mwitangazwa rero n’ uko aba bagore barwanye, kuko ni abantu bafite kamere muntu. Imana ibafashe
Birakwiye ko abantu bajya bihanganirana kuko kwihangana bitera kunesha.
Bags bahaze sha kandi agakecuru gahaze gakina n’ imyenge by’I Inzu.
Hari abakozi batemera remarque ku makosa bitwaje ibitakitaweho muri ino leta yacu!!!!
Ngo bafatanye mu mashati mubahaze icyayi?Ni ikibazo!Iyi myitwarire iragayitse.Biteye isoni.Nimumbwire uburyo abayoborwa bafata iyi nkuru?uretse ko n’ahandi bazarwana.Mu bakozi cyane mu mirenge harimo ihangana riterwa nuko buri mukozi yiratana uwamuhesheje akazi.
Umuti:Hakwiye mutation cyane mu bakozi basizwe bagiye mu kazi na nyobozi yacyuye igihe.Hari abakozi bitwa aba Gitifu Bahizi,aba ex-mayor Rutsinga!Harimo utugroupe dushyamiranye cyane.
nukuri nukuri kutamenya aboturibo kutamenya amateka yimiryango yacu aho dukomoka bityo bigatuma dusuzugura utakagombye gusuzugura ,kwishyira hejuru ngukora mukarere nyamara ntumenye ko ukomoka kwa nyakatsi niko nabyita ,nibyo bituma tutamenya gucinya inkoro ngo twubahe abakoresha nubwo batubangamira tububahe kuko dufite icyo dushaka kugeraho,ibaze nkuyu ubu arashinjwa nurukiko icyaha cyo gukubita no gukomeretsa afungwe.tekereza abana yabyaye abasizehe,ejo umugabo azaba ajya kwirira amaturu hanze kuko umugore afunze,yes nuko urugo rusenyuka hhhh bige bitwigisha guca bugufi
Reka twihanganishe Adeline kandi turezera ko abaganga bakomeza kumufasha.
Ibisigaye inzego z’ubutabera zirakorana ubushishozi akazi kabo basanganywe.
Gusa ibi bibaye biratunguranye mu muryango w’ABESAMIHIGO!


text:
Rusizi: Ba gitifu 26 beguye ku mirimo yabo bahita bivumbura banga kurya
Mu masaha y’amanywa yo kuri uyu wa Kabiri tariki 10 Mutarama 2017, abanyamabanga Nshingwabikorwa b’utugari 26 two mu mirenge itandukanye igize akarere ka Rusizi mu Ntara y’Uburengerazuba, basabwe n’ubuyobozi bubakuriye kwandika amabaruwa basezera ku kazi kabo, bahita bivumbura banga kurya ibyo bari bateguriwe.
Hashize iminsi hirya no hino mu gihugu, Abanyamabanga Nshingwabikorwa bakurwa ku kazi kabo bamwe bakemeza ko begujwe ku gahato ariko ubuyobozi bw’uturere bwo bukemeza ko baba banditse amabaruwa bisabira kwegura ku bushake kubera impamvu zabo bwite, akarere ka Rusizi kakaba ari ko kari kagezweho kuri uyu wa Kabiri.
Bamwe mu banyamabanga Nshingwabikorwa b’utugari begujwe muri aka karere, babwiye umunyamakuru wa Ukwezi.com uri i Rusizi ko bahamagajwe bose mu nama yagombaga kubera ahazwi nko kuri “Pastoral” hasanzwe habera inama, hanyuma bahagera abagera kuri 26 bakaza kumenyeshwa ko bagomba kwandika amabaruwa asezera.
Bamwe mu basabwe kwegura bakanabikora, bahise bivumbura banga kurya amafunguro ya saa sita bari bateganyirijwe hamwe n’abandi, bahita bikubura baritahira. Bamwe muri aba bavuga ko babwiwe ko hari amakosa bagiye bakora mu kazi bityo bakaba badashobora gukomeza kwihanganirwa, gusa hari abavuga ko batari baranigeze bandikirwa amabaruwa abihanangiriza.
Twagerageje kuvunana na Harerimana Frederic uyobora akarere ka Rusizi ku murongo wa telefone ariko ntibyadukundiye, tukaza kubagezaho icyo abivugaho mu gihe tuza kuba twamaze kuvugana.
Ukwezi.com


text:
Igisubizo: Bibiliya ntabwo isobanura neza umugore wa Kayini uwo yari we. Igisubizo kimwe gishoboka n’uko Umugore wa Kayini yari mushiki we cyangwa mwishywa we cyangwa umukobwa wa mwishywa we, n’ibindi. Bibiliya ntivuga imyaka Kayini yari afite ubwo yicaga Abeli (Itangiriro 4:8). Kubera ko bose bari abahinzi, bashobora kuba bombi bari bamaze gukura, bashobora no kuba bari bafite imiryango yabo. Adamu na Eva byanze bikunze, bashobora kuba bari barabyaye abandi bana benshi biyongera kuri Kayini na Abeli, igihe Abeli yicwaga. Nyuma baje no kubyara abandi bana benshi (Itangiriro 5:4). Ikintu cyatumye Kayini agira ubwoba bw’ubuzima bwe nyuma yo kwica Abeli (Itangiriro 4:14), bigaragaza ko hari abandi bana benshi ndetse bishoboka ko hari n’abuzukuru ba Adamu na Eva, bariho icyo gihe. Umugore wa Kayini (Itangiriro 4:17) yari umukobwa cyangwa umwuzukuru wa Adamu na Eva.
Kuva Adamu na Eva bari ibiremwamuntu bya mbere (kandi byonyine), Abana babo nta rindi hitamo bari bafite, uretse kurongorana hagati yabo. Imana ntiyigeze ibuza abantu bo mu muryango umwe kurongorana, kugeza igihe baje kugwira nyuma, akaba ari nabwo Imana yababujije kwongera gushyingirana hagati y’abafitanye isano ya bugufi (Abalewi 18:6-18). Impamvu muri iki gihe kurongorana kw’abafitanye isano ya bugufi, kuko bigira ingaruka mbi zivamo ubusembwa mu bana babo, iyo abantu babiri bahuje amaraso (urugero: musaza na mushiki) bakabyarana abana, hari impungenge z’uko ibibaranga mu maraso bibi byaganza ibyiza, bakabyara ibimara. Ariko, iyo abantu bakomoka mu miryango idafitanye isano ya bugufi babyaranye abana, ntabwo bikunze kugaragara ko abo babyeyi bombi bahuza ibibaranga byo mu maraso bishobora kugira ingaruka mbi ku bana babo. Umubare w’ibango wo mu maraso y’umuntu, wakomeje kugenda “wandura” mu binyejana byahise, ku buryo indwara zikomoka ku busembwa bwa karande mu maraso, zigenda zirushaho kwiyonera, guhindura isura, no guhererekanywa hagati y’ibisekuru. Adamu na Eva ntabwo bagaragayeho ubwo busembwa bwo mu maraso, ni nacyo cyatumye bashobora bo n’ibisekuru bya mbere bicye cyane, by’ababakomokaho, bagize ubuzima bwiza cyane kurusha ibisekuru byo muri iki gihe. Niba abana ba Adamu na Eva barigeze kugira ubusembwa mu maraso yabo, ni bucye cyane. Ni nayo mpamvu barongoranye ntihagire ingaruka zigaragara ku rubyaro rwabo.
Ikibazo: Ni nde wari umugore wa Kayini? Aho ntiyaba yari mushiki we?
Igisubizo: Bibiliya ntabwo isobanura neza umugore wa Kayini uwo yari we. Igisubizo kimwe gishoboka n’uko Umugore wa Kayini yari mushiki we cyangwa mwishywa we cyangwa umukobwa wa mwishywa we, n’ibindi. Bibiliya ntivuga imyaka Kayini yari afite ubwo yicaga Abeli (Itangiriro 4:8). Kubera ko bose bari abahinzi, bashobora kuba bombi bari bamaze gukura, bashobora no kuba bari bafite imiryango yabo. Adamu na Eva byanze bikunze, bashobora kuba bari barabyaye abandi bana benshi biyongera kuri Kayini na Abeli, igihe Abeli yicwaga. Nyuma baje no kubyara abandi bana benshi (Itangiriro 5:4). Ikintu cyatumye Kayini agira ubwoba bw’ubuzima bwe nyuma yo kwica Abeli (Itangiriro 4:14), bigaragaza ko hari abandi bana benshi ndetse bishoboka ko hari n’abuzukuru ba Adamu na Eva, bariho icyo gihe. Umugore wa Kayini (Itangiriro 4:17) yari umukobwa cyangwa umwuzukuru wa Adamu na Eva.


text:
Umwaka wa 2012 uzarangirana no kurandura ibiyobyabwenge mu Rwanda
Abanyarwanda barahamagarirwa kurwanya ibiyobyabwenge bivuye inyuma, naho ababikoresha bakabireka inzira zikigendwa cyane ko abatazabireka bagiye gufatirwa ingamba zikakaye. Umwanzuro wo kurandura ibiyobyabwenge More...
Kirehe-Hateraniye inama ikangurira abayobozi kwita ku bumwe n ubwiyunge
tariki ya 3 Werurwe, mu karere ka Kirehe hateraniye inama yiga ku buryo ubumwe n’ubwiyunge buhagaze muri aka karere bashaka n’uburyo bafatira ingamba ibyaba bitagenda neza kugira ngo umuryango nyarwanda More...
Burera: Biyemeje guhashya ibiyobyabwenge biva muri Uganda
Mu nama y’umutekano y’akarere ka Burera yateranye tariki 02/02/2012 hafashwe ingamba ko abaturage bafatanyije n’inzego z’umutekano bagiye gukaza umurego mu guhashya ibiyobyabwenge birimo More...


text:
“Nabyaye maze imyaka 17 narabuze urubyaro ".
Ubu ni ubuhamya bw’umudamu witwa Kayitesi Immacule usengera mu itorero rya ADEPR Bibare akaba atuye I ndera. Muri ubu buhamya Kayitesi atangira avuga ko yashakanye n’ umugabo witwa Kaberanya Paulo mu mwaka wa 1991 i Bujumbura mu Burundi. Kayitesi avuga ko icyo gihe atari yakakiriye Yesu nk’ Umwami n’ umukiza w’ ubugingo bwe..
Kayitesi akomeza avuga ko we n’umugabo bategereje umwana bagaheba ndetse ngo bagatangira a kwivuza mu bitaro byose bikomeye byo mu Burundi, nyamara ngo ibi byabaye ubusa. Kayitesi ati:“ Nageze n’aho mbagwa inshuro ebyiri zose abaganga bashaka kureba niba ntakibazo mfite mu nda ariko basanga ndi muzima .”
Kayitesi akomeza avuga ko byaje kwanga agatangira kwivuza mu bapfumu batandukanye kugeza ubwo yatangiye kujya kuraguza muri Tanzania ahitwa Arusha na Mwanza kandi icyo gihe cyose ngo yabikoraga rwihishwa atorotse umugabo. Nyamara ngo ibi byose nta mwana byamuhaye dore ko nta n’amahoro Kayitesi yigeze abiboneramo nk’uko abyivugira.
Kayitesi akomeza avuga ko aho we n’umugabo batahiye mu Rwanda, bivurije muri bitaro byitiriwe Umwami Faisal nyamara bikanga. Kayitesi agira ati:“ Muri Fayisal naho basanze ntakibazo mfite cyambuza kubyara.”
Nyuma y’ibi byose Kayitesi avuga ko yaje kugira umugisha wo gukizwa akakira Umwami Yesu akamubabarira ibyaha byose yakoze.Ngo ibi byatumye Kayitesi yumva atangiye kugira amahoro.
Nyuma yo gukizwa Kayitesi avuga ko yahuye n’ibibazo byinshi. Mu magambo ye Kayitesi aragira ati:“Nyuma yo gukizwa naje guhura n’ ikigeragezo , umugabo wanjye arasara bamukura no mu kazi yakoraga, nyuma bene wabo bari bagituye Tanzania baramutwara kumuvuza nsigara jyenyine noneho n’ inzu twari turimo amabati araguruka inzu insenyukiraho nyigumamo nta gisenge kiriho.”
Kayitesi avuga ko yakomezaga gusengera ibi bibazo byose nuko Imana ikamubwira iti:“ Gumaha kuri uyu musozi bazamenya ko ndi Imana ishobora byose kandi aho wambariye igisuzuguriro niho nzakubahishiriza.” Kayitesi akomeza avuga ko yakomeje gusengera umugabo kugira ngo akire.Kayitesi aragira ati:“ Noneho ibyo gusengera urubyaro nari nabivuyemo nibaza niba kubyarana n’ umusazi byashoboka.”Kayitesi avuga ko agisengera umugabo ngo akire Imana yamubwiye iti: “Umugabo wawe uburwayi bwe ndabuzi nzi n’ icyo nzakora kandi nguhaye umwana w’ umuhungu.”Kayitesi avuga ko ibi Imana yamubwiye byamuyobeye kuko yatekereje uko azabyarana n’ umusazi bikamushobera.
Kayitesi akomeza avuga ko bidatinze umugabo we yagarutse yorohewe bakanamusubiza ku kazi kandi bari baramuhaye n’imperekeza.Umugabo wa Kayitesi amaze amezi abiri akora Kayitesi avuga ko yasamye inda ariko akamara amezi atatu atarabimenya. Kayitesi agira ati:“Aho ntwitiye nanyweye imiti ya fragile nkeka ko ari inzoka ndwaye mbonye ntorohewe nivuje magendu nywa imiti ya malariya nzi ko ariyo rwaye. Icyo gihe inda yarikoroze cyane njya kwa muganga mu bitaro byitiriwe Umwami Fayisali k’umuganga witwa Kanimba asanga ntwite aratangara.”
Kayitesi avuga ko atashye yahise ageza iyi nkuru nziza ku mugabo we nyamara we ntabyemere.Uwo mugabo wa Kayitesi yabivuze muri aya magambo:“Bavuga ko ari njye wasaze ariko nawe ndabona wamfashije gusara kuko ntibishoboka ko wabyara nyuma y’imyaka 17yose !” Kubera ko Imana yari yarabwiye Kayitesi ko azabyara umuhungu usa na se niko byagenze akimara kumubyara.Kayitesi ati: “Nyuma y’aho mbyariye nibwo namenye icyo Imana yashaka kumbwira ko nzabyara umwana asa na se.Abantu benshi baje ku bitaro baje kureba umwana kuko bari bazi ko atari uw’uwo mugabo wanjye ariko uwamurebaga wese yaratangara akagenda yabuze icyo avuga.”
Uyu mwana wavutse nyuma y’imyaka 17 yose barabuze urubyaro,Kayitesi avuga ko bamwise Gitangaza.Kayitesi akomeza avuga ati:“Aho mariye kubyara nahise nibuka umuhigo nari narahigiye Imana ko nzayiha inka maze gukomera umugongo nahise njyana inka mu rusengero mu Bibare dushima Imana hamwe n’ umugabo wanjye.”
Nyuma y’amezi 10 gusa Kayitesi avuga ko Imana yamwongeje undi mwana kuko ngo yahise asama indi nda y’ Umwana wa kabiri.Iyo nda ikaba yaravuyemo umwana w’ umukobwa. Kuri ubu Kayitesi atangaza ko amaze kugira abana batatu.
Muri ubu buhamya Kayitesi Immaculée arangiza abwira abatarabyara ko Yesu ariwe afite urufunguzo rwa byose.Kayitesi ati: Nivuje mu baganga ntibyagira icyo bitanga, nagiye mu bapfumu ntibyagira icyo bitanga , ariko negereye Imana imbwira ko izampa umwana, imbwira n’ igitsina nzabyara nawe uyegereye yaguhumuriza.”
Kayitesi kandi aragira inama abagore agira ati: “Abagore bihanganire abagabo babo kandi n’ abagabo batarabyara ntibashyiraneho ibibazo ahubwo basengerane, bihanganirane kuko nanjye nihanganiye umugabo wanjye kandi ari umusazi none tubyaranye gatatu kose.” Kayitesi ati: “Mwibuke isezerano rivuga ko tubyaye cyangwa tutabyaye tuzihangana murikomeze kuko mwarigiriye imbere y’ Imana.”
Uwashaka uyu Kayitesi Immacule yamuhamagara kuri telephone; 0788605666
Ubwanditsi/ www.agakiza.org


text:
Umuzamu wa “Syndicat Ingabo" yishwe ateraguwe ibyuma
Sibomana Alphonse wararaga izamu mu kigo cy’Umuryango w’abahinzi “Ingabo” mu Karere ka Muhanga yishwe ateraguwe ibyuma n’abantu bataramenyekana.
“Syndicat Ingabo” ikorera mu Mudugudu wa Nyarucyamo ya Gatatu, mu Kagari ka Gahogo, Umurenge wa Nyamabuye mu Karere ka Muhanga.
Amakuru y’urupfu rwa Sibomana yamenyekanye mu gitondo cyo kuri uyu wa 24 Kamena 2016 ahagana mu ma saa mbiri z’igitondo, ubwo umuyobozi w’uyu muryango yazaga ku kazi agahita atabaza inzego z’umutekano.
Abaturanyi ba nyakwigendera bavuga ko nta kibazo yagiranaga n’abo mu muryango we cyangwa abaturanyi dore ko ngo nta rugomo yagiraga dore ko atanafataga ibisindisha.
Bamwe mu baturage wasangaga bavuga ahubwo ko urupfu rwe rushingiye ku matiku y’umutungo w’Umuryango Ingabo, wagombaga gutezwa cyamunara uyu munsi bakavuga ko ari nko kuyitambamira.
Umuvugizi wa Polisi mu Ntara y’Amajyepfo, CIP André Hakizimana, avuga ko iperereza ku rupfu rw’uyu muzamu ryatangiye kandi ko nta makuru afatika araboneka.
Yavuze kandi ko abavuga ko yazize ibibazo bya cyamunara nta shingiro byahita bihabwa.
Yagize ati “Ibyo ni ibyo abantu bavuga twebwe dukora iperereza tutitaye ku byo abantu bavuga, uretse ko amakuru abantu batubwira dushobora kuyashingiraho tugasanga afite ishingiro cyangwa adafite ishingiro”.
Ku murongo wa terefone, CIP Hakizimana yabwiye umunyamakuru wa Kigali Today ko umurambo wa nyakwigendera wajyanywe mu Bitaro bya Kabgayi ngo ukorerwe isuzuma, kandi ahumuriza abaturage ko nta gikuba cyacitse, ariko anabasaba gukomeza kuba ijisho rya bagenzi babo.
Nyakwigendera w’imyaka 33 y’amavuko asize abana babiri n’umugore.


text:
Twige gusenga n’ibyo dusengera- Ev Adda
1 Timoteyo 2:1-3
Irya mbere ya byose ndaguhugurira kwingingira abantu bose, no kubasengera no kubasabira no kubashimira, ariko cyane cyane Abami n’abatware bose kugira ngo duhore mu mahoro tutabona ibyago, twubaha Imana kandi twitonda rwose. Ibyo ni byo byiza byemerwa imbere y’Imana Umukiza wacu.
Imana yaduhaye igihugu cyiza turayishima. Iyo bukeye tukabona burije umuntu akagusuhuza ati ‘’ni amahoro’’ ukikiriza uti ‘’yego turi amahoro’’ ntugatekereze ko ari ibisanzwe.
Oya hariho abantu basenga. Hariho abantu basomye iri jambo ngo ndaguhugurira kwingingira abantu bose no kubasengera no kubasabira.
Burya hariho abantu bataryama bari gusenga, kandi muri abo basabira nawe urimo niyo mpamvu ubona uri amahoro, niyo mpamvu ubona ugenda ugataha amahoro, urahaha bikemera. Nta kindi hariho abantu bagusengera.
Yarongeye aramubwira ngo ariko cyane cyane usengere abami n’abatware bose kugira ngo duhore mu mahoro tutabona ibyago.
Hari impamvu tuvuga ngo ubu turi mu mahoro. Hari abantu baba ku mavi Imana ibahe umugisha.
Ndagira ngo ngukangurire gusenga, kandi nanjye sinsigare. Nusenga ntukihugireho sengera abantu bose basabire, bingingire, nibyo Imana ishaka. Ariko cyane cyane sabira abami n’abatware kugira ngo tube mu mahoro. Kugira ngo tutaba mu byago.
Pawulo yandikiye Timoteyo aramubwira ngo ibyo nibyo byiza byemerwa imbere y’Imana Umukiza wacu.
Muze dukore ibyo bintu byiza Imana yemera. Dusenge dusabira abantu bose tutisengera twenyine twihugiraho. Ikindi dusengere abayobozi b’igihugu. Imana ibafashe iyobore ibitekerezo byabo tubone amahoro ibyago bihunge.
Hari abatabikora bumva ko gusengera abayobozi b’igihugu bitabareba ariko Bibiriya itwereka ko aribyo Imana yemera.
Dusenge tuzasarura ibyiza, amahoro tubeho, abana bacu babeho,ibyo twabibye tuzabisarure, imishinga dufite tuzayigereho.
Urasenga nibyo. Ariko urasengera iki? Iyo usenze wibuka gusabira abandi? Wibuka gusengera abami n’abatware?
Komeza usenge wongere liste y’abasengerwa uzaba urimo gukora ibyo Imana yemera.
Murakoze Yesu abahe umugisha.
Adda@agakiza.org


text:
Abayobozi b’utugari two mu ntara y’amajyaruguru n’umujyi wa Kigali barasabwa kwihesha agaciro
Guverineri w’intara y’amajyaruguru arasaba abanyamabanga nshingwabikorwa b’utugari two mu ntara y’amajyaruguru ndetse n’umujyi wa Kigali, bari mu itorero i Nkumba mu karere ka More...
Muhanga: Bamwe mu bayobozi baranengwa gufata ibyemezo batagishije abaturage inama
Umuyobozi w’akarere ka Muhanga, Yvonne Mutakwasuku ku wa 29 05 2012 yatangaje ko hari abayobozi batari bake usanga banengwa n’abo bayoboye kubaturaho amategeko n’ibyemezo byafashwe batabanje More...
Abayobozi b’Utugari badakora neza bahombya Rwamagana
Inteko y’Akarere ka Rwamagana yateranye kuwa 6 Mata uyu mwaka yikomye Abanyamabanga Nshingwabikorwa b’Utugari ivuga ko badakora neza akazi bahawe, bikaba bitera abantu byibura 40 kudakora akazi kabo More...


text:
sam.
16
juil.
2011
ISOMO RYA MBERE
Igitabo cy’Ubuhanga (Buh 12, 13.16-19)
13Nta yindi mana uretse wowe yakwita kuri bose, ngo ugombe kuyereka ko waciye imanza zitari zo. 16Imbaraga zawe ni zo soko y’ubutabera bwawe, ubutegetsi ufite kuri byose bugatuma ubyitaho byose. 17Ugaragaza imbaraga zawe igihe bihaye kuzikerensa, ugacogoza ubwirasi bw’abemera ubwo bubasha bwawe. 18Ariko kuko ari wowe Nyir’ububasha, uca imanza zitabera kandi ugategekana ubwiyoroshye. Kandi koko ubushobozi urabusanganywe igihe cyose. 19Ni uko nguko wigishije umuryango wawe, ko intungane igomba kuba incuti y’abantu, kandi watumye abana bawe bakwizera, kuko bashobora kwisubiraho bamaze kugucumuraho.
ZABURI (Zab 86 (85), 5-6, 9ab.10, 15-16ab)
Inyik/ Mana yanjye, wowe ugwa neza kandi ukagira ibambe,
umva isengesho ryanjye !
Nyagasani, wowe ugwa neza kandi ukagira ibambe,
wowe ugirira impuhwe zihebuje abakwirukira bose.
Utege amatwi wumve isengesho ryanjye,
Uhugukire ijwi ryanjye ndagutakambira.
Amahanga yose wiremeye,
azaza agupfukamire Nyagasani,
kuko uri igihangange kandi ugakora ibitangaza,
wowe wenyine Mana y’ ukuri !
Ariko wowe Nyagasani, Mana y’imbabazi n’impuhwe,
wowe utinda kurakara, wowe wuje urukundo n’ubudahemuka,
ngarukira maze undwaneho, utere inkunga umugaragu wawe.
ISOMO RYA KABIRI
Ibaruwa Mutagatifu Pawulo Intumwa yandikiye Abanyaroma (Rom 8, 26-27)
Bavandimwe, 26bityo ni ko na Roho atabara intege nke zacu, kuko tutazi icyo twasaba uko bikwiye, maze Roho ubwe akadutakambira mu miniho irenze imivugirwe. 27Kandi Nyirugusuzuma imitima akaba azi icyo Roho yifuza, kuko atakambira abatagatifujwe ku buryo buhuje n’lmana.
IBANGONDIRIMBO RIBANZIRIZA IVANJILI (Mt 11, 25)
Alleluya Alleluya.
Uragasingizwa Dawe, Mutegetsi w’ijuru n’isi,
wowe wahishuriye abaciye bugufi,
amabanga y’Ingoma y’ijuru.
Alleluya.
IVANJILI
+ Matayo (Mt 13, 24-43)
Muri icyo gihe, Yezu 24abacira undi mugani ati «Ingoma y’ijuru imeze nk’umuntu wabibye imbuto nziza mu murima we. 25Ariko igihe abantu basinziriye, umwanzi we araza abiba urumamfu hagati y’ingano, nuko arigendera. 26Ingano ziramera zimaze kugengarara, ubwo urumamfu na rwo ruragaragara. 27Abagaragu basanga nyir’umurima baramubaza bati ‘Shobuja, ntiwari warabibye imbuto nziza mu murima wawe ? Ni iki gituma harimo n’urumamfu ?’ 28Arabasubiza ati ‘Ni umwanzi wabigize !’ Abagaragu barongera bati ‘Urashaka ko tujya kururandura ?’ 29Ati ‘Oya, muri uko gutoranya urumamfu mutavaho murandura n’ingano. 30Nimureke bikure byombi kugeza mu isarura ; igihe cy’isarura nzabwira abasaruzi nti : Nimubanze mutoranye urumamfu muruhambiremo imiba muyijugunye mu muriro ; naho ingano muzihunike mu kigega cyanjye.’»
31Abacira undi mugani ati «Ingoma y’ijuru imeze nk’imbuto ya sinapisi, umuntu yateye mu murima we. 32Ni yo ntoya mu mbuto zose, ariko iyo imaze gukura isumba imyaka yose yo mu murima, ndetse ikaba igiti ku buryo inyoni zo mu kirere ziza kwarika mu mashami yacyo.» 33Abacira undi mugani ati «Ingoma y’ijuru imeze nk’umusemburo umugore yavanze n’incuro eshatu z’ifu, kugeza igihe byose bitutumbye. »
34Ibyo byose Yezu yabibwiraga rubanda mu migani, nta cyo yababwiraga atababwiriye mu migani ; 35bityo huzuzwa ibyo umuhanuzi yavuze ati “Umunwa wanjye uzavuga mu migani, nzamamaza ibyahishwe kuva isi ikiremwa.”
36Hanyuma asiga aho rubanda ajya imuhira. Nuko abigishwa be baramwegera baramubaza bati «Dusobanurire umugani w’urumamfu rwo mu murima.» 37Arabasubiza ati «Ubiba imbuto nziza ni Umwana w’umuntu ; 38umurima ni isi ; imbuto nziza ni abana b’Ingoma ; urumamfu ni abana ba Nyakibi ; 39umwanzi warubibye ni Sekibi ; isarura ni iherezo ry’isi ; abasaruzi ni abamalayika. 40Nk’uko rero batoranya urumamfu bakarujugunya mu muriro, ni ko bizagenda mu iherezo ry’isi. 41Umwana w’umuntu azohereza abamalayika be, bavangure mu Ngoma ye abateye abandi kugwa mu cyaha bose, n’inkozi z’ibibi zose, 42maze babarohe mu nyenga y’umuriro, aho bazaririra kandi bagahekenya amenyo. 43Ubwo intungane zizabengerana nk’izuba mu Ngoma ya Se. Ufite amatwi niyumve ! »


text:
Agakiza family mu gufasha Abanyarwanda birukanywe muri Tanzania
“Ubabariye umukene aba agurije Uwiteka, nawe azamwishyurira ineza ye”, ni ijambo ry’Imana ryanditse mu gitabo cy’Imigani 19:17, akaba ari na yo ntego y’igiterane cyo gukusanya inkunga yo gufasha Abanyarwanda birukanywe muri Tanzania cyateguwe n’Umuryango Agakiza Family ukorera mu Rwanda mu Karere ka Kicukiro.
Nk’uko bitangazwa n’Umuyobozi wa Agakiza Family, Pasiteri Habyarimana Desire, ngo umuryango ayoboye ushinzwe gushaka no gukiza icyazimiye binyuze mu ivugabutumwa (ni nacyo izina ry’umuryango risobanuye mu rurimi rw’Icyongereza), ariko kandi ngo hanakorwa gahunda zo gufasha abababaye kuko Yesu yabitegetse ko abantu bakwiriye no gufasha abakene. Yongeyeho ati: “Ntidukwiriye kuvuga ubutumwa mu magambo gusa”.
Abanyarwanda birukanywe muri Tanzania bazafashwa n’uyu muryango, ni abagera kuri 65bakuwe mu nkambi bajya gutuzwa mu Murenge wa Gahanga mu Karere ka Kicukiro. Gusa nk’uko Pasiteri yakomeje abivuga, ngo kuri ubu bacumbikiwe mu byumba by’amashuri, bakaba bakeneye ibiribwa ndetse n’ibikoresho by’isuku.
Pasiteri Habyarimana Desire yadusobanuriye ko iki giterane giteganijwe ku Cyumweru tariki ya 5 Gicurasi 2014 mu nzu mberabyombi ya Women Foundation ku Kimihurura (ku muhanda w’amabuye); kikazatangira saa saba kigasozwa saa kumi n’ebyiri z’umugoroba (13h-18H). Abazitabira iki giterane bazataramirwa n’abahanzi nka Alexis Dusabe, Isaie Uzayisenga, Frere Manu (Rubavu) n’abandi.
Pasiteri Desire yaboneyeho kurarika abantu bose kuzitabira iki giterane, kuko ibiteganijwe byose (amagambo y’Imana n’indirimbo) byose bizahembura abantu.


text:
Dawidi yahanuye imibabaro izaba kuri Yesu.
Zaburi 22: 7a "Ariko jyeweho ndi umunyorogoto sindi umuntu,"
Iyi ni zaburi ya Dawidi. Gusa urebye neza usanga bwari ubuhanuzi buvuga Yesu Kristo kuko harimo amagambo yavugiye ku musaraba nka:
Mana yanjye, Mana yanjye ni iki kikundekesheje? Zaburi yose ni iya Yesu, ivuga ku mibabaro yagize mu gihe cyo gucungura umuntu. Aho twasomye, ni aho agera akigereranya n’umunyorogoto, ati sindi umuntu. Kandi koko urebye ukuntu yasuzuguwe, ntabwo yari agufite agaciro k’umuntu.
Ati ndi umunyorogoto. Nagira ngo turebe itandukaniro riri hagati y’umunyorogoto n’inzoka. Umunyorogoto iyo uwushibuye wifashishije igiti, ugwa nk’iriya ugakomeza ukigendera ntacyo ugutwara Inzoka, ubashije gutinyuka ukayishiburisha igiti, haha! ihita izamura umutwe yiteguye kukuruma, nta mikino igira.
Ibi bisimba byose bikururuka hasi, ndetse no kubitandukanya utabizi byakugora cyane biri kw’isima, birushywa no gukururuka. Hari impamvu Yesu yahisemo kuvuga ati jye ndi umunyorogoto. Umunyorogoto ntiwangiza niyo urwanijwe ntiwirengera, agakiza kawo kari ku Mana.
Inzoka irarwana, inzoka irarumana.
Mfasha turebe iyo habayeho gutukwa, gusuzugurwa, gukozwa isoni, gucirwaho amacandwe, ufata uwuhe muco? W’umunyorogoto? Cyangwa w’inzoka? Yesu ngo yari ameze nk’intama icecekera imbere y’umukemuzi. Nta kwirwanaho yagaragaje kandi yabwiye Petero amaze guca ugutwi k’umugaragu w’umutambyi mukuru ati ubu iyo mbishaka simba nabwiye legiyoni y’abamalayika bakaza bakantabara? Oya yari umunyorogoto, nta busagwe yari yibitseho.
Rimwe yajyanye n’intumwa i Samariya banga kubacumbikira, abigishwa bati:Tumanure umuriro uze ubatwike , Yesu ati ntimuzi umwuka ubakoreramo.
Mwene Data, ingero ni nyinshi zakwereka ko Yesu adafite imico y’inzoka.
Hindukira urebe nawe iyo utewe, iyo mwene so yagucumuyeho, iyo akwiyenjejeho nkana, iyo akubeshyeye, akugambaniye ku kazi, n’ibindi.... mbese ubyitwaramo ute? Mbese aho ntumanura umuriro, mbese aho ntumuhirika nk’ibuye ugatembagariza iyo mu mworera? Kamere y’inzoka yasagariwe n’ukurumana nta bindi. Ariko Yesu ati jye ndi umunyorogoto.
Umunyorogoto uko wawugenza kose, nta kibi kiwuturukaho, oya.
Dusenge Imana idufashe kwihanganira ibitugerageza, twirinde gufata ibyemezo mu gihe amarangamutima yacu yahungabanye. Urugero: umuntu akubwiye nabi, umutima urakubwira uti mutuke ntazongere, mwiceho yarakumenyereye, mubwize inani na rimwe akumenye, kubita hasi ibyo bintu ufite mu ntoki, wigendere, muhe urushyi arakabije... ibyo byose ni ya kamere y’inzoka iruma uyisagariye, iba ikiri mu muntu. Ariko Bene Data, iyo ntizajya mw’ijuru. Ibyiza ni ukumera nk’ umunyorogoto.
Imana ibahe umugisha cyane murakoze.
Ev. Adda.


text:
Umujyi wa Kigali mu rwego rwo gushakisha impano mu bato bazi kwiyerekana no kugwa mu ngamba urubyiruko ruri mu matorero atandukanye abarizwa mu karere ka Kicukiro rwahuriye muri Sitade ya Kicukiro mu marushanwa yo gushakisha abazasimbura bakuru babo mu itorero ry’Igihugu hagamijwe kurushaho kwimakaza umuco wacu gakondo.
Aya marushanwa akaba yari yahawe insanganyamatsiko igira iti: “Twimike ubukerarugendo bushingiye ku muco gakondo.” Aya marushanywa akaba yari yitabiriwe n’amatsinda atandukanye yaturutse mu mirenge inyuranye igize akarere ka Kicukiro.
Mu matorero arimo Itorero Amazing, Itorero Inganji, Utunyange rigizwe n’abana bato bari mu kigero cy’imyaka icumi gusa bashimishije abari bitabiriye ibi birori ndetse n’itorero Ingeri y’Abeza yabashije no kwegukana intsinzi muri aya marushanwa n’andi yaturutse hirya no hino.
Aya marushanwa akaba yarateguwe mu turere uko ari dutatu tugize umujyi wa Kigali kuri uyu wa Gatanu tariki 13 Mutarama 2017 hakaba hari hatahiwe akarere ka Kicukiro.
Itorero Ingeri y’Abeza ribarizwa mu murenge wa Niboye akaba ariryo ryaje ku isonga, umutoza waryo Nshimiyimana Alphonse nyuma yo kubona intsinzi akaba yagize ati: “Twishimye mu buryo bukomeye, mu byukuri burya intsinzi iraryoha … Ubu tugiye kurushaho gusabana ndetse turusheho gutegura neza urwego rukurikiyeho ari rwo urwego rw’umujyi.”
Irebere amwe mu mafoto y’ubudasa yaranze ibi birori byibukije abantu ibyiza by’ umuco w’iwacu mu Rwanda rwo hambere.


text:
mar.
21
juin
2011
ISOMO RYA MBERE
Igitabo cy’Intangiriro (Intg 13, 2.5-18)
2Abramu yari umutunzi cyane, akize kuri zahabu na feza. 5Loti wimukanaga na Abramu, na we yari atunze amatungo, amagufi n’amaremare, hamwe n’amahema. 6Igihugu nticyari kibahagije bombi, kandi kubera ubwinshi bw’amatungo yabo, kubana ntibyashobokaga. 7Haje kuvuka intonganya mu bashumba ba Abramu n’aba Loti. - Icyo gihe Abakanahani n’Abaperezi bari bagituye mu gihugu. – 8Abramu abwira Loti ati « Ntihakabe intonganya muri twe, no ku bashumba banjye n’abawe, kuko turi abavandimwe. 9Mbese nturora iki gihugu cyose ? Reka dutandukane. Nujya ibumoso nzajya iburyo, nujya iburyo nzajya ibumoso.» , 10Loti aterera amaso abona ikibaya cyose cya Yorudani, n’uko cyatembaga amazi impande zose. – Ibyo byabaye igihe Uhoraho yari atararimbura Sodoma na Gomora ; muri icyo gihe icyo kibaya kugeza kuri Sowari cyari kimeze nk’ubusitani bw’Uhoraho, kimwe n’igihugu cya Misiri. 11Loti yihitiramo ikibaya cyose cya Yorudani, agenda rero agana iburasirazuba. Batandukana batyo. 12Abramu we atura mu gihugu cya Kanahani, naho Loti atura mu migi y’icyo kibaya, amahema ye ayashinga hafi ya. 13Abantu b’i Sodoma bari inkozi z’ibibi, bahoraga bacumura kuri Uhoraho.
14Loti amaze gutandukana na Abramu, Uhoraho abwira Abramu ati « Ubura amaso uhereye aho uri, maze urebe mu majyaruguru no mu majyepfo, urebe mu burasirazuba no mu burengero bwaryo. 15Igihugu cyose uruzi ndakiguhaye burundu, wowe n’urubyaro rwawe. 16Urubyaro rwawe nzaruha kororoka rugwire nk’umukungugu wo ku isi. Mbese hari umuntu washobora kubara umukungugu w’isi ? Ni ko n’urubyaro rwawe batazashobora kurubara ! 17Haguruka utambagire iki gihugu mu burebure bwacyo no mu bugari bwacyo, kuko nkiguhaye. » 18Abramu ashingura amahema ye, ajya gutura hafi y’ibiti by’imishishi ya Mambure biri i Heburoni. Ahubakira Uhoraho urutambiro.
ZABURI (Zab 15 (14), 1a.2, 3bc-4ab, 4cd.5)
Inyik/ Nyagasani, intungane izatura mu Ngoro yawe.
Uhoraho, ni nde ukwiye kwinjira mu Ngoro yawe?
Ni umuntu utajorwa mu mibereho ye,
agakurikiza ubutabera,
kandi akavugisha ukuri k’umutima we.
Ntagirire abandi nabi,
cyangwa ngo yihe gusebya mugenzi we.
Uwo muntu arebana agasuzuguro uwigize ruvumwa,
maze akubaha abatinya Uhoraho.
Icyo yarahiriye n’aho cyamugwa nabi, nta bwo yivuguruza,
iyo agurije undi ntamutegaho urwunguko,
ntiyemera ruswa ngo arenganye utacumuye.
Ugenza atyo wese azahora ari indatsimburwa.
IBANGONDIRIMBO RIBANZIRIZA IVANJILI (Yh 8, 12)
Alleluya Alleluya.
Yezu Kristu, rumuri rw’isi,
ugukurikira azatunga urumuri rw’ubugingo.
Alleluya.
IVANJILI
+ Matayo (Mt 7, 6.12-14)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 6« lkintu gitagatifu ntimukakigabize imbwa, amasaro yanyu ntimukayajugunye imbere y’ingurube : hato zitayaribata hanyuma zikabahindukirana zikabashiha.
12Ibyo mwifuza ko abandi babagirira byose, namwe mubibagirire: ngayo Amategcko n’Abahanuzi. 13Nimwinjirire mu muryango ufunganye, kuko umuryango wagutse n’inzira y’igihogere ari byo bijyana mu cyorezo, kandi abahanyura ni benshi. 14Mbega ukuntu umuryango ugana mu bugingo ufunganye, n’inzira ijyayo ikaba impatanwa, maze bikabonwa na bake ! »


text:
Ibiranga umuntu usaba
Hariho umucamanza mu mudugudu umwe, utubaha Imana ntiyite ku bantu. Muri uwo mudugudu harimo umupfakazi, aramusanga aramubwira ati ‘Ndengera ku mwanzi wanjye.’ Amara iminsi atemera, ariko aho ageze aribwira ati ‘Nubwo ntubaha Imana kandi sinite ku bantu, ariko kuko uyu mupfakazi anduhije ndamurengera, ngo adahora aza iminsi yose akandushya.’ ” Luka 18:2-5
Muri iyi nyigisho tugiye kugaruka ku ijambo risanzwe rimenyerewe kandi rikoreshwa kenshi mu buzima bwa buri munsi ari ryo ‘’Gusaba’’. Iki ni igikorwa gisanzwe. Ubusanzwe umuntu usaba yicisha bugufi, umuntu usaba arubaha, ariyoroshya, ntarambirwa iyo ashaka guhabwa, arahatiriza kandi agatitiriza.
Uramutse ushaka kumenya byinshi ku ijambo gusaba cyangwa bikaranga umuntu usaba wabona byinshi. Umuntu ugiye gusaba mugenzi we ibi arabikora. Ibi rero kubikora ntibiba bihagije, ushobora kubikora rwose ariko uguha akabirengaho ntabihe agaciro, akakwirengagiza ntakwiteho cyangwa se akabikwemerera mu magambo ariko ntabishyire mu bikorwa. Aha rero ni umuntu ku muntu, reka twibaze noneho ku muntu usaba Imana we yitwara ate?
Umuntu asaba Imana ubundi akwiye kuba ayizi, baziranye ni ukuvuga akijijwe, uyu ashobora kwifashisha bimwe muri ibi twavuze haruguru nko kwicisha bugufi ariko cyane cyane agomba
Kwizera, kuko Yesu yaravuze ngo dusabe tuzahabwa, dukomange tuzakingurirwa (Luka 11:9-10, Yohana 14:13-14
Kutarambirwa, Bibiliya iravuga ngo abantu bibutsa Ueiteka atubwiye iby’ntimugatuze, ntimukamuhwemere kugeza igihe Yerusalemu (icyo usengera) kizahinduka ishimwe (Yesaya 62:6-7)
Birashoboka ko nawe wari ucitse intege ariko komera. Amagambo twahereyeho yatubwiye iby’umucamanza utarubahaga Imana, ikindi ngo ntiyite ku bantu ariko ibyo kurengera uriya mupfakazi yabikoreye kurambirwa nkanswe Imana yacu, izabura ite kurengera intore zayo ziyitakira ku manywa na nijoro. Humura yo ntabwo izarindira kurambirwa izabikorera kwiyubahisha n’urukundo rwinshi ifite.
Yo itaranze kuduha umwana wayo Yesu, izabura ite kumuduhana n’ibindi byose dukeneye mu buzima bwa buri munsi. Wirambirwa, komeza utitirize kandi wizere. Wivuga uti ibyanjye Imana ntibyitayeho, abandi barasubijwe njyewe Imana ntabwo inzi, oya, Imana irakuzi kandi iragukunda, ihangane mu gihe gikwiye izaza.
Ushobora kuba wari urambiwe, yewe ukumva no gusengera ikifuzo cyawe wabihagarika, ongera utitirize. Imana y’amahoro ikomeze kubana nawe kandi iguhe umugisha kubwo kwita ku ijambo ryayo mu izina rya Yesu, Amen.


text:
Ubuzima
Ubuzima [1]
Muri ayo mazi y imishyuhira harimo imyuka nka NH3, CO2, CH4, etc. Iyo myuka yashongeye mu mazi biravanga, CO2 iragabanuka, za Glucides (amasukari) ziriyongera. Ayo masukari yaje kwivanga na Oxygène bibyara Alcool, Aldéhydes, cétones na Acides Organiques. Byaje kuvamo NH3, Acides Aminés, protéines bitinze biza gufatana n imyunyu (sels) havuka igitonyanga cyitwa Coocervate gifite ubushobozi bwo gukurura no kumira utuntu duto turi mu mazi.
Nyuma y imyaka 4 000 000 000 Coocervate yabyaye Protozoaires (organismes unicellulaires) nka algues bleues, Virus, Amibes, Bactéries, etc., n ubu ziriho. Izi protozoaires zaje kubyara Metazoa (organisme pluricellulaire) ziba zikanabyarira mu mazi, izishobora kuba kubutaka ariko zigatera amagi mu mazi, izishobora kuba no kubyarira kubutaka etc.
Intambwe yanyuma yabaye urwego rwitwa Mamalia (Mammifères) zifite ubushyuhe (températures) budahinduka, zitwita zikonsa urub


text:
MU BUZIMA nta muntu udahura n’ibibazo. Ariko baca umugani ngo “kugera kure si ko gupfa.” Akenshi ikizagufasha gutuza ni ukwakira ibikubayeho no kumenya aho ubushobozi bwawe bugarukira. Niba ushoboye kwihanganira ibibazo uhanganye na byo, ni byiza. Ibibazo ufite nibikemuka ugatuza, na byo rwose bizaba ari byiza cyane. Ariko ibyiza kuruta ibyo byose, biri imbere.
Bibiliya idusezeranya ko hari igihe abantu bose bazabaho neza badahangayitse. Bazakora ibyo bafitiye ubushobozi byose, nta bibazo bizabatesha umutwe, nta ngorane za buri munsi cyangwa ibyiyumvo bibi (Yesaya 65:21, 22). Ubwo buzima ni bwo Bibiliya yita “ubuzima nyakuri.”—1 Timoteyo 6:19.
“Bazubaka amazu bayabemo, kandi bazatera inzabibu barye imbuto zazo.Ntibazubaka amazu ngo abandi bayabemo, ntibazatera inzabibu ngo ziribwe n’abandi, kuko bazamara imyaka nk’ibiti, kandi abatoni banjye bazashyira kera bishimira imirimo y’intoki zabo.” - Yesaya 65:21, 22.


text:
sam.
25
juin
2011
ISOMO RYA MBERE
Igitabo cya kabiri cy’Abami (2 Bami 4, 8-11.14-16a)
8Umunsi umwe, Elisha yanyuze ku murenge wa Shunemu. Ahasanga umugore ukize, uwo mugore amwingingira kuza iwe ngo afungure. Guhera ubwo Elisha yahanyura akajyayo gufungura. 9Umugore abwira umugabo we ati «Nzi ko uriya mugabo uhora aza iwacu ari umuntu w’Imana. 10None tumwubakire icyumba gito hejuru y’inzu yacu ahategamye, tumushyiriremo uburiri, ameza, intebe n’itara, maze naza kudusura ajye acumbikamo.» 11Umunsi umwe Elisha agera aho iwabo, bamujyana mu cyumba cyo hejuru aryamamo. 14Elisha abaza umugaragu we Gehazi ati «Twamukorera iki ?» Gehazi aramusubiza ati «Dore nta mwana agira kandi umugabo we arashaje.» 15Elisha aramubwira ati «Muhamagare» . Aramuhamagara, umugore araza ahagarara mu muryango. 16aElisha aramubwira ati «Umwaka utaha nk’iki gihe, uzaba uhagatiye umwana w’umuhungu.»
ZABURI (Zab 89(88), 2-3, 16-17,18-19)
Inyik/ Uhoraho, tuzaririmba iteka ryose impuhwe zawe !
Nzaririmba iteka ryose impuhwe z’Uhoraho,
kuva mu gisekuruza kujya mu kindi.
Umunwa wanjye nzawamamarisha ubudahemuka bwawe,
kuko wavuze uti «Impuhwe zashyizweho ubuziraherezo,
ubudahemuka bwanjye bushinze umuzi mu ijuru.»
Hahirwa umuryango wamenyereye kugusingiza,
ukagendera mu cyezezi cy’uruhanga rwawe,Uhoraho,
umunsi bahimbazwa n’izina ryawe,
bagaterwa ishema n’ubutabera bwawe.
Kuko ubatera inkunga y’ikirenga,
maze ugatuma twubura uruhanga.
Uhoraho, ni wowe ngabo twikingira,
kandi umwami wacu akomejwe na Nyir’ubutagatifu wa lsraheli.
ISOMO RYA KABIRI
Ibaruwa Mutagatifu Pawulo Intumwa yandikiye Abanyaroma (Rom 6, 3-4.8-11)
Bavandimwe, 3ntimuzi se ko twebwe twese ababatijwe muri Kristu Yezu, ari mu rupfu rwe twabatirijwemo ? 4Koko rero ku bwa batisimu twahambanywe na we mu rupfu rwe, kugira ngo uko Kristu yazuwe mu bapfuye n’ikuzo rya Data, bityo natwe tugendere mu bugingo bushya. 8Niba rero twarapfanye na Kristu, twemere ko nanone tuzabaho hamwe na We. 9Tuzi ko Kristu yazutse mu bapfuye akaba atazongera gupfa ukundi, urupfu rukaba rutakimufiteho ububasha. 10Kuko igihe apfuye, yapfuye ku cyaha rimwe rizima ; naho kuba ariho, abereyeho Imana. 11Bityo namwe mumenye ubwanyu ko mwapfuye ku cyaha, mukaba mubereyeho Imana muri Kristu Yezu.
IBANGONDIRIMBO RIBANZIRIZA IVANJILI (1 Pet 2, 9)
Alleluya Alleluya.
Mwebwe bwoko Imana yitoranyirije,
Imbaga y’abaherezabitambo ba cyami,
nimwamamaze ibigwi by’Uwabahamagaye :
abavana mu mwijima akabinjiza mu rumuri rwe.
Alleluya.
IVANJILI
+ Matayo (Mt 10, 37-42)
Muri icyo gihe, Yezu abwira intumwa cumi n’ebyiri ati 37«Ukunda se cyangwa nyina kunduta, ntakwiriye kuba uwanjye. Ukunda umuhungu cyangwa umukobwa we kunduta, ntakwiriye kuba uwanjye. 38Udatwara umusaraba we ngo ankurikire, ntakwiriye kuba uwanjye . 39Uwihambira ku bugingo bwe azabubura, naho uzahara ubugingo bwe ari jye agirira azabuhorana. 40Ubakiriye neza ni jye aba yakiriye, n’unyakiriye aba yakiriye Uwantumye. 41Uwakiriye neza umuhanuzi kuko ari umuhanuzi, azahabwa ingororano y’umuhanuzi ; n’uwakiriye intungane neza kuko ari intungane, azahabwa ingororano y’intungane. 42Uzaba yarahaye icyo kunywa umwe muri aba baciye bugufi, n’aho rwaba uruho rw’amazi afutse kuko ari umwigishwa wanjye, ndababwira ukuri : ntazabura ingororano ye.»


text:
Kwifashisha imirasire y’izuba bizafasha kubungabunga ibidukikije
Gukoresha urumuri ruturuka ku mirasire y’izuba bizafasha abaturage mu kubungabunga ibidukikije n’ubuzima kuko ibindi bicanwa bihumanya kandi bikaba byakwangiza ikirere.
Kuri uyu wa kane tariki 25 Kanama 2016, mu Karere ka Nyamagabe hatangijwe umushinga w’ubucuruzi, ugamije gukwirakwiza amatara yifashisha imirasire y’izuba, afite ubushobozi bwo gucomekaho terefoni kandi bikazafasha mu kubanya ibicanwa byagira ingaruka mbi ku buzima bwa muntu.
Jeannette Kayitesi uhagarariye uyu mushinga wa EEP atangaza ko nyuma y’ubushakashatsi bwakozwe, bagasanga umuturage ata umwanya n’amafaranga ashaka urumuri naho yacomeka terefoni bigira ingaruka ku iterambere bityo kwifashisha imirasire y’izuba bikazabafasha.
Yagize ati “Abaturage batugaragarije impungenge bafite zo gukoresha peterori, ibishirira bacana, tubona byangiza ubuzima bwabo ndetse no gucomekesha terefoni zabo rimwe zikibwa zikangirika, rero iri tara rya Waka Waka rikoresha imirasire y’izuba rije gukemura icyo kibazo.”
Umuyobozi w’akarere, Philbert Mugisha yatangaje ko uyu mushinga ugwa neza mu murongo wa gahunda akarere kaba gasanganywe zo gukwirakwiza amashanyarazi n’urumuri ruturuka ku mirasire y’izuba kugira ngo bifashe umuturage kugera ku iterambere.
Ati “Iki cyerecyezo ni dufite hano muri Nyamagabe ni nacyo cy’igihugu, turabibona ko ari igikorwa gifatika kuko kizabasha kugera kubagenerwabikorwa bagera ku bihumbi 40, dushimira abafatanyabikorwa muri uyu mushinga kuko bije bisubiza n’ubundi ibyifuzo by’abaturage.”
Abaturage bishimiye iki gikorwa kuko byabavunaga kubona urumuri, bagahendwa bagura peterori, buji cyangwa se bajya no gucomekesha za terefoni, nk’uko Emmanuel Vuguziga yabigaragaje.
Ati “Ubu buryo twabwishimiye kuba tuzajya dutanga amafaranga 500 ku cyumweru gusa tukabona iri tara tugacomeka, tukamurika mu ngo zacu, abana babone uko biga, kandi twirinde n’iyo myotsi n’uwo mwuka wa peterori n’amafaranga twatangaga kubicanwa azagabanuka.”
Uyu mushinga uterwa inkunga na World vision, ufatanije n’isosiyete Waka Waka izajya ikwirakwiza iri tara ryifashisha imirasire y’izuba kandi ukazakorera mu turere twa Nyamagabe na Huye.


text:
Kugana ishuri ntibyabujije umugabo kumuta
Nyuma yo guhozwa ku nkeke n’umugabo we amubwira ko atize, Umwamahoro yiyemeje kujya mu ishuri, ahera mu mwaka wa kane w’amashuri abanza, ageze mu wa mbere w’ayisumbuye umugabo ata urugo.
Uwamahoro Hasha, umubyeyi w’abana bane utuye mu kagari ka Kanserege, Umurenge wa Gikondo, Akarere ka kicukiro, nyuma yo guhozwa ku nkeke n’umugabo we amubwira ko atize, yiyemeje kujya mu ishuri, ahera mu mwaka wa kane w’amashuri abanza.
N’ubwo yiyemeje gusubira mu ishuri, ngo ntibyabuzaga umugabo gukomeza (...)
Nyuma yo guhozwa ku nkeke n’umugabo we amubwira ko atize, Umwamahoro yiyemeje kujya mu ishuri, ahera mu mwaka wa kane w’amashuri abanza, ageze mu wa mbere w’ayisumbuye umugabo ata urugo.
Uwamahoro Hasha, umubyeyi w’abana bane utuye mu kagari ka Kanserege, Umurenge wa Gikondo, Akarere ka kicukiro, nyuma yo guhozwa ku nkeke n’umugabo we amubwira ko atize, yiyemeje kujya mu ishuri, ahera mu mwaka wa kane w’amashuri abanza.
N’ubwo yiyemeje gusubira mu ishuri, ngo ntibyabuzaga umugabo gukomeza kumutoteza no kumwima amafaranga yo guhaha, ndetse akanga ko ashaka umukozi wo gusigira abana.
Uwamahoro ngo ibyo byose yarabyihanganiye, abana bato akajya kubacumbikisha, abageze igihe cyo kwiga bakajyana.
Ageze mu mwaka wa mbere w’amashuri yisumbuye, umugabo yanze kumwishyurira amafaranga y’ishuri, ahitamo kumuta mu rugo arigendera, amutana abana.
Ubwo IGIHE yamusuraga, twasanze inzu yaramuguyeho, intoro zo mu Murenge wa Gikondo zirimo kuyimusanira.
Uwamahoro yagize ati ’’Umugabo yagiye tariki ya 15 Ugushyingo 2012, tutavuganye nabi, yagiye ku kazi ntegereza ko agaruka ndaheba.”
Umugabo we ngo ukora akazi k’ubukanishi, ubuyobozi bw’inzego z’ibanze bwagereje kumwegera, aho inzu babagamo isenyewe n’ibiza, uvuga ko nta bushobozi afite, ariko kugeza magingo aya ntaragaruka mu rugo.
Mu rwego rwo gufasha Uwamahoro kubona aho aba, Urubyiruko rw’intore ziri ku rugerero rwamwubakiye inzu.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
sam.
25
juin
2011
ISOMO RYA MBERE
Igitabo cy’Ivugururamategeko (Ivug 8, 2-3.14b-16a)
Musa yabwiye imbaga y’Abayisraheli ati 2«Uzajye wibuka urugendo rurerure Uhoraho Imana yawe yagukoresheje mu butayu mu myaka mirongo ine yose, kugira ngo agucishe bugufi, bityo akugerageze amenye ikiri mu mutima wawe, kandi amenye niba uzakurikiza amategeko ye cyangwa niba utazayakurikiza. 3Yagucishije bugufi, atuma wicwa n’inzara maze akugaburira manu wari utazi, n’abasokuruza bawe batigeze bamenya : ibyo ari ukugira ngo akumenyeshe ko umuntu adatungwa n’umugati gusa, ko ahubwo atungwa n’ijambo ryose riturutse mu kanwa k’Uhoraho. 14bUramenye ntuzibagirwe Uhoraho Imana yawe wagukuye mu gihugu cya Misiri, mu nzu y’ubucakara ; 15ni we wakunyujije muri bwa butayu bunini kandi buteye ubwoba, butuwe n’inzoka zifite ubumara butwika na za manyenga, bukaba igihugu kigwengeye kitagira amazi ; ni we wagukuriye amazi mu rutare rukomeye. 16bMuri ubwo butayu ni we wakugaburiye manu, abasokuruza bawe batigeze bamenya.»
ZABURI (Zab 147 (146-147), 12-13, 14-15, 19-20)
Inyik/ Muryango w’Imana, singiza Umwami wawe
Yeruzalemu, amamaza Uhoraho,
Siyoni, singiza Imana yawe !
Kuko yakajije ibihindizo by’amarembo yawe,
agaha umugisha abana bawe bagutuyemo.
Yasakaje amahoro mu bwatsi bwawe,
aguhaza inkongote y’ingano zeze neza.
Yohereza amategeko ye ku isi,
ijambo rye rikihuta bitangaje.
Amenyesha bene Yakobo ijambo rye,
Agatangariza Israheli amategeko ye.
Nta yandi mahanga yigeze agenzereza atyo,
Ngo ayamenyeshe amateka ye.
ISOMO RYA KABIRI
Ibaruwa ya mbere Mutagatifu Pawulo Intumwa yandikiye Abanyakorinti (1Kor 10, 16-17)
Bavandimwe, 16mbese inkongoro y’umugisha tunyweraho dushimira lmana, si ugusangira amaraso ya Kristu ? N’umugati tumanyurira hamwe, si ugusangira Umubiri wa Kristu ? 17Kubera uwo mugati umwe, n’ubwo twebwe turi benshi tugize umubiri umwe, kuko twese nyine duhujwe n’umugati umwe.
INDIRIMBO Y’IGISINGIZO CY’IYOBERA RY’UKARISTIYA NTAGATIFU
Siyoni singiza Umukiza wawe,
Umucunguzi n’Umushumba wawe,
mu ndirimbo n’imbyino.
Uko ubasha wimareyo,
nta bisingizo bareshya,
nta wamukabiriza.
None indirimbo ihimbaje,
ni iy’ifunguro rizima,
kandi ritubeshaho.
Bariherewe ku meza,
ari cumi na babiri,
nta wubishidikanya.
Tumurate turanguruye,
duhimbarwe twizihirwe,
bidusabe umutima.
Uyu munsi mukuru tugira,
uratwibutsa ishingwa rya mbere,
ry’ayo meza ya Yezu.
Ameza y’umwami mushya,
Pasika nshya y’iteka rishya,
yakuyeho irya mbere.
Irishaje n’irishya,
ni ukuri kwirukana igicucu,
ni ijoro riha amanywa.
Icyo Kristu yabimbuye,
yategetse ko gikorwa,
ari we bitwibutsa.
Dukurikije iryo jambo ritagatifu,
umugati na divayi,
bihinduka igitambo cy’umukiro.
Abakristu nibemere,
ko umugati ari umubiri,
divayi ikaba amaraso.
Icyo utumva ntukibone,
ni ukwemera kugihamya,
by’igitangaza koko.
Hirya y’ibigaragara,
Shaka ukuri bishushanya,
Uhasange inyarnibwa.
Umubiri ni ikiribwa,
amaraso ni ikinyobwa,
kandi hombi Kristu ni wese.
Umuhabwa nta bwo amwica,
ntamuvuna ntamutubya,
amuhabwa muzima.
Yahabwa umwe yahabwa benshi,
abo bose kimwe n’uwo umwe,
nta bwo bamumaraho.
Ahabwa ababi n’abeza,
ariko biranyuranye,
ni urupfu n’ubugingo.
Ubugingo ni ubw’abeza,
Ababi bahabwa urupfu,
ni bo birobanura.
Umanyura iryo Sakramentu,
ntiwikange jya wibuka,
ko ari wese mu kimanyu,
nko muri hositiya yose.
Ntabwo isaturwa iyo Mvaho,
hamanyurwa ikimenyetso,
bidatubya imimerere,
n’indeshyo ya Nyiracyo.
Dore umugati w’abamalayika,
wagizwe uw’abagenzi,
umugati nyawo w’abana b’lmana,
batajugunyira imbwa.
Wari warashushanyijwe,
n’igitambo cya Izaki,
n’ituro ry’intama ya Pasika,
na manu y’abakurambere bacu.
We Mushumba nyamushumba,
we mugati nyawo Yezu,
turagire uturwaneho,
uzatuboneshe ibyiza,
iwabo w’abazima.
Wowe uzi byose ukabibasha,
wowe udutunga kuri iyi si,
tuyobore ku meza yo mu ijuru,
uzaduhe umurage wawe,
hamwe n’abatagatifu bawe.
Amen. Alleluya.
IBANGONDIRIMBO RIBANZIRIZA IVANJILI Yh 6, 51
Alleluya Alleluya.
Nyagasani Yezu, uri umugati muzima wamanutse mu ijuru.
Urya uwo mugati azabaho iteka.
Alleluya.
IVANJILI
+ Yohani Yh 6, 51-58
Muri icyo gihe, Yezu amaze kugaburira imbaga imigati itanu n’amafi abiri, aravuga ati : 51“Ni jye mugati muzima wamanutse mu ijuru. Urya uwo mugati azabaho iteka ; kandi umugati nzatanga ni umubiri wanjye, kugira ngo isi igire ubugingo.” 52Ni bwo Abayahudi batangiye kujya impaka ubwabo bati “Ashobora ate kuduha umubiri we ngo uribwe ?” 53Yezu arabasubiza ati «Ndababwira ukuri koko : nimutarya umubiri w’Umwana w’umuntu, ntimunywe n’amaraso ye, ntimuzagira ubugingo muri mwe. 54Naho urya umubiri wanjye, akanywa n’amaraso yanjye agira ubugingo bw’iteka, kandi nzamuzura ku munsi w’imperuka. 55Kuko umubiri wanjye ari ikiribwa koko, n’amaraso yanjye akaba ikinyobwa koko. 56Urya umubiri wanjye kandi akanywa amaraso yanjye, angumamo nanjye nkamugumamo. 57Mbese nk’uko Data wantumye ariho, nanjye nkabaho ku bwa Data, bityo undya na we azabaho ku bwanjye. 58Nguyu umugati wamanutse mu ijuru : si nk’uwo ba sogokuruza banyu bariye bakarenga bagapfa ; urya uyu mugati azabaho iteka ryose.»


text:
Rwanda | Nyamasheke: Koperative Umwarimu SACCO ya Nyamasheke irasabwa kunoza serivisi itanga
Abarimu bakorana na Koperative Umwarimu SACCO, Ishami rikorera mu Karere ka Nyamasheke barinubira imikorere mibi y’iyi koperative babereye abanyamuryango bakavuga ko barambiwe agasuzuguro k’abakozi bayikoramo, basuzugura abarimu baba baje babagana kandi ari bo bakiriya babo.
Ibi biratangazwa n’abarimu bakorera muri ako karere bavuga ko imikorere y’iyi koperative idahwitse.
Mu nama yabaye kuri uyu wa kabiri, tariki 9 Ukwakira,2012 igahuza Umucungamutungo wa Koperative Umwarimu SACCO ikorera mu karere ka Nyamasheke n’Umuyobozi w’Akarere Wungirije ushinzwe imibereho myiza ari kumwe n’abayobozi b’ibigo by’amashuri akorera muri ako karere bagarutse kuri iyo mikorere abarimu binubira.
Nk’uko byatangajwe n’abayobozi b’ibigo by’amashuri atandukanye, bagaragaje ko ari bo ubwabo n’abarimu babereye abayobozi bakunze guterwa imbogamizi n’imikorere mibi y’abakozi b’Umwarimu SACCO muri ako karere.
Ngo izo serivisi mbi zishingira ku gasuzuguro abakozi b’iyo koperative bakirana abarimu babagana, birimo no kubakerereza kandi (nk’uko babivuze) ngo mu bigaragara ntacyo baba bakora.
Umwe mu bayobozi b’ibigo by’amashuri yatanze ubuhamya bw’ubutumwa bwatanzwe n’umwarimu uhagarariye abandi mu Murenge wa Shangi, ubwo bizihizaga umunsi mpuzamahanga wahariwe umurezi tariki ya 5 Ukwakira, wasabye ko Koperative Umwarimu SACCO yo mu karere ka Nyamasheke yakwisubiraho ikabaha serivisi nziza, bitaba ibyo ababishinzwe bakabaha uburenganzira bwo kwikoreshereza izindi banki.
Abandi bayobozi b’amashuri muri aka karere bakomeje kugaragaza akababaro gashingiye ku gasuzuguro bakiranwa iyo bagannye iyo SACCO.
Umuyobozi w’Akarere ka Nyamasheke wungirije ushinzwe imibereho myiza, Gatete Catherine yasabye ko Koperative Umwarimu SACCO yo mu Karere ka Nyamasheke ikwiriye kunoza imikorere kugira ngo gahunda yashyizweho na leta ye guteshwa isura n’abakozi batarangwa n’ubupfura.
Umucungamutungo wa koperative Umwarimu SACCO mu karere ka Nyamasheke, Habakurama Michel we avuga ko agiye gukora ibishoboka kugira ngo iyo mikorere ihinduke.
Habakurama akaba yabwiye abarezi ko ari byiza ko ahagaragaye ikosa baherekana kugira ngo bikosoke kandi avuga ko bagiye gukora ibishoboka kugira ngo n’ibyo bibazo bye kubaho.
Uyu mucungamutungo yavuze ko nta gikuba cyacitse mu Umwarimu SACCO kandi yizeza abarimu baba barahuye n’izo serivisi mbi ko bigiye gukosoka uko bishoboka kose. Habakurama yabwiye abarezi baba barahuye n’ikibazo ko atari ikibazo cy’Umwarimu SACCO kuko iyi Koperative yagiriyeho kubateza imbere.
Ku kibazo cy’agasuzuguro no kurangaranwa abarimu bavuga ko bahura na cyo muri iyi koperative, Habakurama yavuze ko Koperative Umwarimu SACCO ya Nyamasheke itakira abakiriya bayo ibasuzuguye, ariko ko hagize umukozi bigaragaraho yabihanirwa. Uyu mucungamutungo akaba yavuze ko agiye gukora ibishoboka muri iryo shami abereye umuyobozi kugira ngo ibibazo byagaragajwe n’abarimu bibonerwe umuti.
Ubuyobozi bwa Koperative Umwarimu SACCO muri aka karere kandi bukaba bwatangaje ko mu rwego rwo kunoza serivisi baha abakiriya babo, bagiye gukorana na Koperative Umurenge SACCO ebyiri z’intangarugero zo mu mirenge ibiri itandukanye kugira ngo bizorohereze abarimu bajyaga bakora ingendo ndende bajya kuri iri shami ryari rimwe mu karere kose.
Koperative Umwarimu SACCO yashyiriweho korohereza no gufasha umwarimu kwiteza imbere. Kuva yashyirwaho, abarimu benshi bo mu mashuri ya leta basabwe kunyuza umushahara wabo muri iyi koperative kugira ngo yiyubake ibashe no kuzajya ibaguriza nta ngorane. Nyamara kugeza ubu, usanga abarimu binubira serivisi mbi zitangwa na bamwe mu bakozi b’iyi koperative.


text:
Umushumba w’itorero Resurrection Church Pastor Munyankindi Bernardin avuga ko ashingiye ku mateka mabi yaranze u Rwanda, yaranuregejeje ku bwicanyi bw’indengakamere muri Jenoside yakorewe abatutsi mu Rwanda, atari ikibazo cy’ubukristo ahubwo we asanga ari icy’ubumuntu bwari bwatakaye.
Aganira na Ubugingo.com, Pastor Bernardin yavuze ko nubwo abantu rimwe na rimwe bavuga ngo ubukristo bwa benshi butari bufite imizi ari nayo ntandaro yo kwijandika muri Jenoside bakica abantu, we asanga nubwo umuntu ataba umukristo hari ibintu atakora. Kuri we asanga mu Rwanda harabaye ibikorwa by’ubunyamaswa n’ibisimba bitakora ngo byihekure, ariko bamwe mu banyarwanda bakabikora, aho umuntu atatinyaga kwica umwana muto utazi ibiri kuba, uwo bafite icyo bapfana ngo afite amaraso y’ubututsi. Ibi nibyo ashingiraho avuga ko ibyabaye mu Rwanda ntawe ukwiriye kwirirwa yibaza ku bukristo bw’abantu ahubwo n’ubumuntu bwari bwatakaye.
Ati ’’ Kwirirwa umuntu yibaza ngo ubukristo bw’abantu muw’1994 si ngombwa, kuko ibyabaye mu Rwanda si ikibazo cy’ubukristo ahubwo ni ikibazo cy’ubumuntu.’’
Jenoside yakorewe abatutsi mu Rwanda itera urujijo rukomeye cyane ukurikije imbaga y’abantu bayiguyemo mu gihe gito, kandi bishwe na bagenzi babo b’abanyarwanda. Ni Jenoside yakoranywe ubugome bukomeye aho abantu bicaga abo batazi bataretse n’abo bafitanye amasano.
Kuba u Rwanda ari kimwe mu bihugu byari bifite umubare munini w’abakristo bitera bamwe urujijo rwo kwibaza ubukristo bw’icyo gihe butabujije abantu kwica bagenzi babo. Bamwe mu bavuga ibi ntibatinya kuvuga ko ubukristo bw’icyo gihe bwari ubwo kwizina, abandi bakavuga ko n’Imana ntayo bigeze bamenya, ariko nanone ugasanga n’iyo bitaba iby’ubkuristo Jenoside yakorewe abatutsi mu Rwanda yari irenze ibyo byose kuko n’ubumuntu bwari bwaburijwemo.
Kuri ubu abanyarwanda bose turibuka ku ncuro ya 22, insanganyamatsiko y’uyu mwaka ikaba igira iti ’’Twibuke Jenoside yakorewe abatutsi turwanya ingengabitekerezo ya Jenoside.’’


text:
Mu bintu bibabaza harimo no gupfusha cyangwa gutandukana n’uwo ukunda. Nubwo mu isi tubabara si ko bizahora kuko nyuma y’ubu buzima hari ubundi kandi bwuzuye umunezero.
Urupfu nk’ikintu kigoye abantu mu isi, kuba kristo rufatwa nk’inzira yo kuva mu buzima bupfa birekeza mu buzima bw’iteka aho Imana yageneye abayikunda bakayubaha. Bibiliya iravuga ngo“Ni ukuri, ni ukuri, ndababwira yuko uwumva ijambo ryanjye akizera uwantumye, aba afite ubugingo buhoraho kandi ntazacirwaho iteka, ahubwo aba avuye mu rupfu ageze mu bugingo.”Yohana 5:24
Umunezero tuzagira mu bugingo bw’iteka urenze uko umuntu yawutekereza, tekereza ubuzima butarangwamo gupfusha? Nta nzara cyangwa agahinda ahubwo duhimbaza Imana n’abamarayika! Ni bintu byiza cyane kubona Imana yishimira kutubona twageze mu bwami bwayo! None se kuki twihebera muri iy’isi izashirana no kwifuza kwayo?
Igihe Imana izaba itanga ubugingo buhoraho, ntizuba tukibona ibyatugoraga mu isi ahubwo amaso yacu azaba yitegereza ibyiza byo mu ijuru kandi amaso yacu tuzayahanga Kristo imbona nkubone.
Abapfiriye muri Yesu Kristo niko bazazukira kunezeranwa nawe . Iyo dukurikira inkuru ya Razaro, bitwereka ukuntu nta munezero wari mu mutima wabari bapfushije ariko igihe Yesu Kristo yahageraga ibintu byarahindutse! Mbega ngo baranezerwa!
Witegure umunezero udasanzwe kuko abo twabuze bose tuzongera kubabona kandi nawe ufite amatsiko yo kuzabona Yesu, witegure kuko nawe tuzamubona tunabane nawe. Witerwa ubwoba n’ubuzima bwo muri iy’isi ahubwo haguruka uharanire kutazabura muri uwo munezerotuzabona nyuma y’ubu buzima bwo mu isi. Ntibigoye na gato, urasabwa kwakira Yesu Kristo nk’umwami n’umukiza w’ubugingo bwawe, maze ukore ibyo agusaba!


text:
Bimwe mu byo umuhungu akora agamije kwereka umukobwa ko atakimukunda
Hari ibintu umuhungu akora agamije kwereka umukobwa ko atakimukunda nka mbere, ariko na none adashaka kumwerurira. Nubona umuhungu mwakundanaga atangiye kukwima umwanya cyangwa ahora asubika gahunda mufitanye, ujye umenya ko bitakimeze neza hagati yanyu.
Ibi ni bimwe mu bimenyetso bigaragazwa n’umusore, umukobwa akaba yahita amenya icyo umuhungu ashatse kumubwira, nk’uko bamwe mu basore n’inkumi babidutangarije.
Kukwima umwanya: umuhungu wakwanze, iyo umubwiye ko ushaka ko mubonana, akubwira (...)
Hari ibintu umuhungu akora agamije kwereka umukobwa ko atakimukunda nka mbere, ariko na none adashaka kumwerurira. Nubona umuhungu mwakundanaga atangiye kukwima umwanya cyangwa ahora asubika gahunda mufitanye, ujye umenya ko bitakimeze neza hagati yanyu.
Ibi ni bimwe mu bimenyetso bigaragazwa n’umusore, umukobwa akaba yahita amenya icyo umuhungu ashatse kumubwira, nk’uko bamwe mu basore n’inkumi babidutangarije.
Kukwima umwanya: umuhungu wakwanze, iyo umubwiye ko ushaka ko mubonana, akubwira ko afite akazi kenshi, ko ananiwe, agashaka n’izindi mpamvu zituma mutabonana, kuko aba agamije kukwikuraho.
Kutaguhamagara kuri Telefoni: Abantu bakundana, aho iterambere ryaziye, babonye uburyo bwo kuganira, ariko iy’umuhungu yakwanze, agenda agabanya igihe yakuvugishaga. Niba yaguhamagaraga gatatu ku munsi, aragabanya, agasigara aguhamaga rimwe, kugeza igihe azarekera burundu, ndetse ntagire n’ubutumwa bugufi akoherereza.
Nta bwuzu aba akigufitiye: Urugwiro yakwerekaga mbere ndetse n’uburyo yakubwiraga ko agukumbuye, bigenda bigabanyuka; yakubona akaba yanaguhereza ikiganza kandi ubundi yarakubonaga akaguhoberana ubwuzu bwinshi.
Kugusezeranya ibintu ntibigerweho: Akubwira ko azaguha impano runaka, ko azakujyana ahantu runaka, ugategereza ugaheba, mu gihe mbere imvugo ye yabaga ingiro.
Icyo umubwiye cyose akubwira “ejo”:Ikizakubwira umusore wakwanze, ibintu byose ahora abigusezeranya mu nzagihe. Imishinga yanyu yose igahora ejo, akagira impamvu za buri gahunda mwapanze, bikarangira ntacyo mugezeho.
Kukwitaza muri kumwe: Mu gihe mwari musazwe mugendana mu nzira mufatanye agatoki ku kandi, atangira kugenda ashyira intera hagati yanyu, ku buryo uwababona mu nzira yagira ngo ntimuri kumwe.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Ubuyobozi bwa ADEPR-Ururembo rw’Umujyi wa Kigali buratangaza ko bwafashe ingamba zo kubaka ubushobozi mu bumenyi ku nzego eshatu ari zo urwitwa urw’abanyempano, inama nyobozi zikorera ku midugudu yose igize ADEPR-Umujyi wa Kigali ndetse n’urwego rw’amakorari.
Umushumba wa ADEPR-Ururembo rw’Umujyi wa Kigali Rev Past Rurangirwa Emmanuel mu kiganiro na Ubugingo.com yavuze ko bakurikije uko ibihe bigenda bihinduka, bifuje ko baha ubumenyi bugamije guhugura buri kiciro mu byavuzwe haruguru mu rwego rwo gufatanyiriza hamwe kubaka itorero. Iyi gahunda ngo igamije gufasha buri mukristo wese mu mpano afite kuyikoresha mu rwego rwo kubaka itorero, aho kugira ngo habeho guhanganisha impano.
Rurangirwa avuga ko urwego rw’abaririmbyi (amakorari), inama nyobozi ndetse n’abanyempano ari zo nzego itorero ADEPR ryubakiyeho cyane ari ho abakristo muri rusange babarizwa. Akavuga ko harubwo mu murimo w’Imana habamo intambara bitewe n’uko abantu baba bakora imirimo batahuguriwe.
Akomeza avuga ko nk’itorero bifuje gufasha amakorari kubaka ubushobozi mu murimo bakora mu rwego rwo kuwuteza imbere, ari nayo mpamvu hazabaho kwita kubijyanye na muzika ndetse no kubaha inyigisho z’ibanze mu bya Bibiliya.
Ati ‘’ hari igice cy’abantu mu baririmbyi tuzahugura muri muzika nk’abatekinisiye, ariko kandi dushaka no guhera ku bayobora abaririmbyi tugere no ku baririmbyi muri rusange kugira ngo bamenye icyo Bibiliya ivuga ku muririmbyi.’’
Ikindi gice cy’abantu avuga ko bagiye kwitabwaho ngo ni urwego rwitwa urw’inama nyobozi muri ADEPR. Ati ‘’inama nyobozi y’umudugudu ni urwego rukomeye cyane kuko niho abantu binjirira mu itorero, niho abantu baca bagiye gushyingirwa, niho haba abakristo, mu mudugudu niho hatangirwa ibyacumi n’amaturo, niho imihamagaro ivukira, niyo mpamvu twifuza kubaka urwego rw’umudugudu.’’
Muri iki gihe itorero rya ADEPR rigenda rigaragaza impinduka mu kubaka ubushobozi bw’imihamagaro mu bakozi baryo ndetse no mu bundi bumenyi mu bakristo muri rusange, bitandukanye no mu myaka yashize aho umubare w’abize muri ryo wari muke cyane ugereranyije no mu yandi matorero.
Ibi byatumye muri iri torero hashingwa amashuri atandukanye arimo aya Bibiliya, ay’abahanuzi ndetse n’ibindi byiciro bitandukanye byose bigamije gufasha abarikoreramo kubyaza umusaruro impano zabo hagamijwe kubaka itorero ndetse n’igihugu muri rusange nk’uko ubuyobozi bwaryo bwakunze kubigarukaho.


text:
Umusore umwe yakoze ibyaha bikomeye,ajyanwa mu rukiko kuburanishwa,maze aratsindwa acirwa urubanza rwo kwicwa,mu bacamanza,umucamanza mukuru yari papa w'uwo musore baciriye urwo gupfa,umuhungu arahindukira n'agahinda kenshi areba papa we ati:papa wantabaye simpfe nabi gutya! Se aramusubiza ati mwana wanjye,ndi umucamanza kandi sinakwica amahame,n'amategeko,nuko urubanza rumaze kwemezwa,umwana ajyanywe kwicwa,Papa we ati:muhagarare gato,akazi k'ubucamanza ndakarangije hasigaye ak'ububyeyi,yiyambura umwenda w'ubucamanza,aramanuka asanga umwana we,yambara imyenda ye aramubwira ati:ndagukunda nibanyice mu mwanya wawe,ubeho!
Uwo mwana ni twe,umubyeyi ni Kristo Yesu
Umusore umwe yakoze ibyaha bikomeye,ajyanwa mu rukiko kuburanishwa
Umusore umwe yakoze ibyaha bikomeye,ajyanwa mu rukiko kuburanishwa,maze aratsindwa acirwa urubanza rwo kwicwa,mu bacamanza,umucamanza mukuru yari papa w'uwo musore baciriye urwo gupfa,umuhungu arahindukira n'agahinda kenshi areba papa we ati:papa wantabaye simpfe nabi gutya! Se aramusubiza ati mwana wanjye,ndi umucamanza kandi sinakwica amahame,n'amategeko,nuko urubanza rumaze kwemezwa,umwana ajyanywe kwicwa,Papa we ati:muhagarare gato,akazi k'ubucamanza ndakarangije hasigaye ak'ububyeyi,yiyambura umwenda w'ubucamanza,aramanuka asanga umwana we,yambara imyenda ye aramubwira ati:ndagukunda nibanyice mu mwanya wawe,ubeho!
Labels: urwenya


text:
Uburyo bwa 1: Ni uko iduhesha kubabarirwa ibyaha. Binyuriye mu kwizera amaraso ya Yesu yamenetse, tubasha ‘gukizwa ku bw’oncungu ye’, ni ukuvuga: ‘kubabarirwa ibicumuro byacu’ (Abefeso 1:7). Bityo rero nubwo twaba twarakoze icyaha gikomeye, dushobora gusaba Imana imbabazi mu izina rya Yesu. Iyo twicujije by’ukuri, Imana ikoresha agaciro k’igitambo cy’Umwana we kuri Twe. Imana iratubabarira, ikaduha imigisha yo kugira umutimanama utaducira urubanza, aho kugerwaho n’igihano cyo gupfa kiba kiba kigomba kutugera mu gihe dukoze icyaha.-Ibyakozwe n’intumwa 3:19; 1 Petero 3:21).
Uburyo bwa 2: Ni uko igitambo cy’incungu cya Kristo ari rwo rufatiro rw’ibyiringiro byacu by’igihe kizaza. Mu iyerekwa, intumwa Yohana yabonye ko “[imbaga y’]abantu benshi, umuntu atabasha kubara” bagombaga kuzarokoka icyago y’iyi gahunda y’ibintu. Ni kuki bazarokoka mu gihe Imana izaba irimo irimbura abandi benshi gutyo? Marayika yabwiye Yohana ko iyo mbaga y’abantu benshi “bameshe ibishura byabo, babyejesha amaraso y’Umwana w’intama,” ari we Yesu Kristo (Ibyahishuwe 7:9, 14). Uko dukomeza kwizera amaraso ya Kristo yamenetse dukomeza guhuza imibereho yacu n’ibyo imibereho yacu idusaba, ni ko tuzakomeza kubarwaho kuba turi abere mu maso y’Imana kandi tukagira ibyiringiro by’ubuzima bw’iteka.
Uburyo bwa 3: Ni uko igitambo cy’incungu ari igihamya cya nyuma cy’urukundo rw’Imana. Urupfu rwa Kristo rwerekanye ku mugaragaro bya bikorwa byombi biruta ibindi mu mateka y’Isi n’ijuru. (1) Urukundo Imana yadukunze mu kohereza Umwana wayo ngo adupfire; (2) Urukundo rwa Yesu mu kwitanga ku bushake ngo abe incungu (Yohana 15:13; Abaroma 5:8). Iyo tugaragaje ukwizera by’ukuri, urwo rukundo rugira ingaruka kuri buri wese muri twe. Intumwa Pawulo yagize ati: “Umwana w’Imana yarankunze, aranyitangira”-Abagalatiya 2:20; Abaheburayo 2:9; 1 Yohana 4:9, 10.
Ku bw’ibyo rero, nimureke tugaragarize Imana na Krsito ko tubashimira ku bw’urukundo rwabo mu kwizera igitambo cy’incungu cya Yesu. Kubigenza dutyo, biyobora ku buzima bw’iteka (Yohana 3:16). Icyakora, agakiza kaci si yo mpamvu y’ingenzi cyane kurusha izindi yo kubaho kwa Yesu no gupfa kwe hano ku isi. Oya, icyari kimuhangayikishije mbere na mbere cyari ikibazo kireba isi n’ijuru.


text:
Nyange: Ntibishimiye ko batashyinguye intwari mu gicumbi cyazo
Abatuye umurenge wa Nyange ngo ntibishimiye ko kuwa 1 Gashyantare 2016 batashyinguye intwari z’Imena ku gicumbi cyazo.
Kuwa 31 Ukwakira 2015, nibwo imirimo yo kubaka igicumbi cy’intwari z’Imena z’i Nyange mu karere ka Ngororero yatangijwe na Pierre Damien Habumuremyi, umuyobozi w’urwego rw’Igihugu rushinzwe Intwari z’Igihugu, Impeta n’Imidari by’ishimwe.
Icyo gihe, nyuma y’umuganda yo gusukura ahubwakwa igicumbi cy’intwari, abaturage bizejwe ko kuwa 1 Gashyantare 2016, ku munsi w’Intawari z’Igihugu, kuri icyo gicumbi hazashyingurwa imibiri ya 6 muri 7 biciwe i Nyange.
Kugeza ubu, imirimo yo kubaka icyo gicumbi yaradindiye. Murigande aloys, umwe mu bari mu ishuli rya ES Nyange ariho intwari 7 z’Imena ziciwe, avuga ko bari bafite ikizere ko bashyingura imibiri y’izo ntwari ariko ntibyakunda.
Ati « urebye ntitwishimye nkuko byari kugenda iyo ibyo twasezeranyijwe biza kuba impamo. Aha hantu hakwiye kuba igicumbi kibitse imibiri y’izi ntwari nkuko byari biteganyijwe.Bikomeje kugenda byimurwa nka mbere, ntibitunyuze mu by’ukuri ».
Dusabimana Emmanuel, umunyeshuli muri ES Nyange nawe avuga ko batunguwe no kumva ko icyo gikorwa kitagikozwe ku munsi w’intwari.
Ati « ubu twakoze uko dushoboye ngo tugaruke kwishuli mbere y’abandi kugira ngo dushyingure bakuru bacu. None ntibibaye, turatunguwe ».
Umunyamabanga nshingwabikorwa w’umurenge wa Gatumba Ernest Niyonsaba avuga ko gukererwa kurangiza imirimo yo kubaka igicumbi cy’intwari ari imwe mu mpamvu ikomeye yatumye icyo gikorwa kitagerwaho uwo munsi.
Ati « rwiyemezamirimo ntararangiza kubaka. Agenda abikora gahoro gahoro. Natwe dutegereje ko abirangiza tukabona kuvugana n’urwego rubishinzwe maze tugashyingura intwari zacu ».
Niyonsaba akomeza avuga ko bagiye gukora ibishoboka byose bagakurikirana iki gikorwa ku buryo ku wa 19 Werurwe 2016, umunsi bibukaho iyicwa ry’izo ntwari, noneho bazazihashyingura zose kuko ubu hashyinguwe umwe gusa. Twagerageje kuvugana na Rwiyemezamirimo wubaka icyo gicumbi ariko ntitwamubona.


text:
Abayobozi b’ibigo by’amashuri mu Karere ka Gasabo mu mujyi wa Kigali basabwe guca umuco uharawe na bamwe mu babyeyi bajya gukorera isabukuru abana babo igihe bari mu masomo ngo barabatunguye (Surprise).
Umunsi umuntu yavukiyeho ni imwe mu matariki akomeye umuntu atapfa kwibagirwa mu buzima bwe, ndetse bamwe buri mwaka bategura ibirori byo kuwizihiza, abandi bakabitegurirwa n’inshuti n’imiryango ariko imyiteguro ikaba mu ibanga ngo uwagize isabukuru bimutungure, biryoshye ibirori.
Mu mujyi wa Kigali ibi bintu bigezweho,buri munsi ibirori birakorwa, no mu mashuri ababyeyi bafite abana bamwe bajya babatungura mu gihe bari mu masomo.
Mu nama y’Uburezi y’Akarere ka Gasabo yabaye kuwa 05 Nzeli 2016, ushinzwe Uburezi mu Karere ka Gasabo Nzamwita Dismas yongeye kugaya uyu muco avuga ko nta kindi bimaze uretse kudindiza amasomo ndetse asaba ko bicika burundu.
Yagize ati “ Hari ibintu bya Anniversiare byaje ababyeyi bakagenda ku ishuri ngo baje gukorera umwana surprise (kumutungura) ku ishuri ubwo amasomo akaba arahagaze. Rwose ndabasabye ibyo bintu bihagarare, abazajya bashaka gukora anniversaire bajye bagenda babikorere iwabo.”
Yongeho ko kandi hari abarimu babibonyemo umushinga, aho baka abanyeshuri imisanzu ngo bazakorere mugenzi wabo ibirori nyamara imwe cya kabiri cy’amafaranga yatanzwe kikigira mu mifuka y’abo barimu.
Yagize ati “Hari abarimu usanga babishyushyemo bigize ba marraine (ababyeyi b’abana) bagakusanya amafaranga niba umwana atanze 1000 magana atanu akajya mu mufuka we.”
Gukorera abana iminsi mikuru mu gihe byabangamira amasomo ariko na none kubica bishobora kutoroha mu gihe nta bihano runaka byashyiriweho ababikora ndetse uko kubica bikaba ari umwihariko kuri Gasabo gusa.


text:
Umushumba mukuru w’Itorero Foursquare Gospel Church mu Rwanda Bishop Dr. Fidèle Masengo avuga ko abantu bahawe umwami Yesu ariko bo ntibamusobanukirwe byimazeyo , kugeza ubwo bamufata nk’umwana uhora avuka nyamara ari umuntu ufite ubushobozi bukomeye .
Mu nyigisho zitambuka kuri ibyishimo.com , Bishop Dr. Fidèle Masengo agaragaza ubushobozi bwa Yesu Kristu yifashishije uko Bibiliya yamusobanuye muri Yesaya 9:5 hagira hati :” Nuko umwana yatuvukiye duhawe umwana w’umuhungu, ubutware buzaba ku bitugu bye. Azitwa Igitangaza, umujyanama, Imana ikomeye, Data wa twese Uhoraho, Umwami w’amahoro.”
Bishop Dr. Fidèle Masengo avuga ko ababazwa nuko abantu bo mu minsi ya none bafata Yesu wo kuri Noheli.
Mu magambo yuzuye agahinda n’ifuhe , Umushumba mukuru w’Itorero Foursquare Gospel Church mu Rwanda Bishop Dr. Fidèle Masengo yagize ati :” Kimwe mu bintu bitangaje kandi bibabaje ni ukubona ukuntu abatuye isi bafashe Yesu wo kuri Noheli. Muri iyi myaka mike ishize, naganiriye n’abantu benshi mbabaza uko bafashe Noheli , benshi bansubiza ko ari Ibirori by’abana! Abana bizihiza kuvuka k’undi mwana.”
Yongeyeho ati :” Ntibitangaje kuko Yesu wo kuri Noheli abenshi bamufashe nk’akana k’uruhinja gahora kavuka katajya gakura, gahora muri ‘ berceau ‘ [ agatanda baryamishamo impinja ] . Akana k’intege nke… gakorerwa byose! Ubu inzu zose z’abakomeye zatangiye gushyirwamo imitako irimo ” berceau “, igiti cya Noheli (Sapin), umusaza witwa “Pere Noel”….Ibyo byose kwifatanya n’abana kwizihiza umunsi wabo!
Birababaje.
1. Umwana wavutse n’umwami
Ijambo duhawe “Umwana” w’umuhungu” ntirivuga ku ngano y’umwana ahubwo ryari ijambo rimenyerewe rivuga Umwami. Nk’uko biri mu Isezerano rya Dawidi.
2 Samweli 7:12 – ” Kandi iminsi yawe nigera ugasinzirana na ba sogokuruza bawe, nzimika umwana wawe wibyariye akuzungure, kandi nzakomeza ubwami bwe.”
Ijambo Umwana ryari izina ry’icyubahiro ry’Umwami. Ni nabyo Daniel yeretswe.
Daniyeli 7:13 – 14 hagira hati :” Hanyuma nkitegereza ibyo neretswe nijoro, mbona haje usa n’umwana w’umuntu aziye mu bicu byo mu ijuru, aza umujyo umwe asanga wa Mukuru nyir’ibihe byose, bamumugeza imbere. Nuko ahabwa ubutware n’icyubahiro n’ubwami, kugira ngo abantu b’amoko yose y’indimi zitari zimwe bajye bamukorera. Ubutware bwe ni ubutware bw’iteka ryose butazashira, kandi ubwami bwe ni ubwami butazakurwaho. ” Yesaya nawe yeretswe kuri uriya Mwana nk’uko twabisanze muri kiriya cyanditswe.
2. Umwana wavutse aruta abandi bami
Uriya mwana benshi bafata nk’agahinja arakomeye. Araruta Umwami Dawidi. Mariko 12:37 haranditse ngo :’ Mbese ko Dawidi amwita Umwami, none yabasha ate no kuba umwana we?”.
3. N’ubwo yitwa agahinja izina rye rirakomeye
Izina rye rirenze kuba “Agahinja” ( Umwana Yesu / L’enfant Jesus ) ! Amazina ijuru ryamwise , uretse n’umwana uvutse, nta wundi Mwami wigeze ayahabwa: ” Igitangaza “, ” Umujyanama “, ” Imana ikomeye “, ” Data wa twese ” ” Uhoraho “, ” Umwami w’amahoro “.
Buri rimwe muri aya mazina ryihishemo ububasha n’ibisobanuro bikomeye kandi tuzayagarukaho . Ikibazo nkubaza kiragira kiti : ” Mu gihe twitegura kwizihiza Noheli, wowe ufashe Yesu gute ? ”
Ntucikwe !! Horana natwe ukanda hano like kuri page yacu ya Facebook, Twitter na Youtube ukande subscribed kugirango umenye amakuru agezweho buri kanya unareba amavidewo y’indirimbo zihimbaza Imana , n’ibiganiro by’abakozi b’Imana ugezwaho na Ibyishimo.com.
Umuraza Angelique
9,850 total views, 1 views today